text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Ester
Cjapitul 8
Ribaltament de situazion: Mardocheu tal puest di Aman
8 1 In chê stesse dì Assuero i regalà a la regjine Ester la cjase di Aman, nemì dai gjudeus. Mardocheu si presentà al re, che Ester i veve contât ce parintât che lui al veve cun jê. 2 Il re si gjavà l’anel che i veve fat tirâ vie a Aman e jal consegnà a Mardocheu. Ester i dè a Mardocheu l’incariche di sorintendent de cjase, ch’e jere stade di Aman. 3 Po Ester e tornà a fevelâ denant dal re, si butà denant dai siei pîts e lu sconzurà cui vôi lagrimîts di impedî che la tristerie di Aman l’agaghit e rivàs al so intent e di fermâ i progjets ch’al veve prontât cuintri dai gjudeus. 4 Alore il re al slungjà il baston d’aur viers di Ester; Ester e jevà sù e e restà in pîts denant dal re 5 e i disè: “Se al re i pâr cussì, se i siei vôi mi àn agrât, se la robe i semee juste e se lui al è content di me, ch’al viodi di anulâ par scrit lis letaris che Aman, fi di Amedate, l’agaghit, al à mandadis par svinidrî i gjudeus di dutis lis provinciis dal re. 6 Cemût podaressio resisti viodint la disgracie plombâ sore dal gno popul? Cemût podaressio mo resisti viodint a svinidrî la mê gjernazie?”. 7 Alore il re Assuero i disè a la regjine Ester e a Mardocheu il gjudeu: “Ve, i ài dât a Ester la cjase di Aman e lui al è stât picjât tor dal pâl parcè che al voleve slungjâ la man sui gjudeus. 8 Scrivêt duncje cemût che us pararà miei, a non dal re e sigjilait cul anel dal re, parcè che ce ch’al è scrit a non dal re e sigjilât cul anel dal re al val par simpri”.
Rescrit a pro dai ebreus
9 Cence pierdi un moment, ai vincjetrê dal tierç mês, ven a stâi tal mês di Sivan, a forin clamâts i scrituriscj dal re e si scrivè, daûr ordin precîs di Mardocheu, ai gjudeus, ai satraps, ai governadôrs e ai sorestants des cent e vincjesiet provinciis, de Indie fintremai a l’Etiopie, a ogni provincie seont il so mût di scrivi, a ogni popul inte sô lenghe e ai gjudeus seont il lôr mût di scrivi e te lôr lenghe. 10 Si scrivè duncje a non dal re Assuero, si sigjilà i documents cul anel dal re e si ju mandà a mieç di cursôrs a cjaval, ch’a montavin i cjavai dal re, fîs di cjavalis di raze. 11 Cun chescj scrits il re ur dave il permès ai gjudeus, in cualunche citât là ch’a jerin a stâ, di dâsi dongje e di difindi la lôr vite, di fruçâ, di copâ e di svinidrî, comprendûts i fruts e lis feminis, dute la int armade, di cualunche popul e di cualunche provincie, che ur plombàs intor, e di rafâ la lôr robe; 12 e chest inte stesse zornade e in dutis lis provinciis dal re Assuero: ai tredis dal dodicesim mês, ven a stâi tal mês di Adar.
Il test dal rescrit
12a Ce ch’al è chi sot al è la copie de letare ch’e tratave di chestis robis:
12b “Il grant re Assuero ai governadôrs des cent e vincjesiet satrapiis ch’a van de Indie fintremai a l’Etiopie, e a ducj chei ch’a àn a cûr il nestri ben, salût.
12c Une vore di oms, cuant che la grande bontât dai lôr benefatôrs e ingrume sul lôr cjâf tancj onôrs, no rivin a parturî che supierbie. No dome a cirin di fâur dal mâl ai nestris sotans, ma la lôr bondance e je deventade par lôr une cjame tant grande ch’a cirin parfìn di puartâur prejudizi a di chei che ur àn fat dal ben. 12d No contents di fâ sparî la ricognossince dal cûr dai oms, incjocâts dal sunsûr e dal plait di chei che nancje no san ce ch’al è ben, si inludin di fâje a Diu, ch’al viôt dut, e a la sô justizie, che no pò concepî mâl.
12e Cussì un slac di voltis ur à capitât a di chei ch’a àn in man il podê, par vê volût meti tes mans dai amîs la ministrazion dai lôr dafâs e par jessisi lassâts scjaldâ, di scugnî puartâ cun lôr il pês dal sanc nocent, a presit di disgraciis cence rimiedi. 12f E dut parcè che i resonaments fals di int triste par nature a vevin menât fûr di troi la grande buine fede di chei ch’a comandin.
12g Baste dome viergi i vôi: cence propit lâ indaûr fint a lis storiis di une volte ch’o vin a pene motivât, cjalait dome sot de vuestre esperience, cetantis porcariis ch’a àn cumbinadis cheste razate di sorestants cence cussience.
12h Pa la cuâl o procurarìn, di cumò indenant, di sigurâur a ducj i oms un ream pacjific e cence conturbiis, 12i gambiant ce ch’al va gambiât e scrutinant cun simpri plui justizie e scrupul lis cuistions che nus metin sot i vôi.
12k Al è chest il câs di Aman, fi di Amedate, il macedonês, par dî la veretât un che nol veve ni art ni part cul nestri sanc persian e une vore lontan de nestre benevolence, che i vin vierzude la nestre puarte tant che a un ospit. 12l Poben al veve savût tant ben aprofitâsi de amicizie che nô o vin cun dutis lis gjernaziis, che si jere proclamât nestri pari e al jere deventât la seconde persone dal ream, e ducj i davin onôr butantsi par tiere denant di lui. 12m Stant però che nol rivave a stratignîsi te sô supierbie, al cirì di cjolinus il comant e la vite 12n e cun resonaments fals e inturtiçâts al domandà la pene di muart par chel che nus veve salvât e nus veve fat simpri e dome ben, par Mardocheu, e pe compagne dal nestri ream Ester, che nissun nol à un lafè ce dî, e par dute la lôr int. 12o In efiets lui si inludeve, di chê strade, di ridusinus dibessôi e di passâ l’imperi dai persians tes mans dai macedonês.
12p Nô però o cjatìn che chescj gjudeus, che chel omenat trê voltis selerât al voleve svinidrîju, no dome no son intate ma a àn leçs une plui juste di chê altre, 12q a son fîs di Diu l’Altissim, dal grant Diu vîf, che pal ben nestri e dai nestris vons al indrece il ream viers dal plui grant sflandôr. 12r Sicheduncje o fasarês ben a no fâ stât des letaris mandadis di Aman, fi di Amedate, parcè che lui, ch’al à cumbinadis chestis porcariis, al è stât picjât tor di un pâl insieme cun dute la sô famee a lis puartis di Suse, il cjastic plui induvinât che Diu, paron di dut ce ch’al sucêt, al à spesseât a dâi.
12s O picjarês invezit une copie di cheste letare in ogni lûc, lassant i gjudeus libars di lâ daûr des lôr leçs cence nissune pôre; che anzit ur darês une man par slontanâ chei ch’a volaressin plombâur intor te zornade de persecuzion, ven a stâi ai tredis dal dodicesim mês, che i disin Adar.
12t Di fat Diu, paron di dut, al à volût che cheste zornade, impen di segnâ la ruvine de lôr gjernazie, si tramudàs par lôr tune zornade di ligrie.
12u E vualtris, gjudeus, fra dutis lis vuestris sagris, fasêt fieste in cheste grande zornade cun ogni sorte di tauladis, par ch’e sedi, cumò e par simpri, par nô e pai persians che us vuelin ben il ricuart de vuestre salvece, e par chei che nus àn in asse il ricuart de lôr ruvine.
12v Ogni citât e, plui in gjenerâl, ogni lûc che nol starà a chescj nestris comants, ch’al sedi fiscât a fier e a fûc cence remission; i oms no podaran plui meti pît e lis bestiis salvadiis e i ucei dal cîl lu odearan par simpri”.
13 Une copie dal befel ch’al veve di jessi butât fûr par ogni provincie e fo fate cognossi a ducj i popui, par che i gjudeus a fossin pronts par chê zornade a svindicâsi dai lôr nemîs. 14 Cussì a partirin i cursôrs sui cjavai dal re, seneôs e sburtâts dal comant dal re, intant che il befel al vignive butât fûr daurman inte stesse citât di Suse.
La gjonde dai ebreus
15 Mardocheu si slontanà dal re cuntune tonie reâl di purpure viole e di fîl candit, cuntune grande corone d’aur e cuntun mant di bis e di purpure rosse; te citât di Suse si scriulave di gjonde e ducj a fasevin fieste. 16 Pai gjudeus e fo une zornade di lûs, di ligrie, di gjonde e di fiestone. 17 In ogni provincie, in ogni citât, pardut là ch’al rivave l’ordin dal re e il so befel, pai gjudeus e jere contentece e ligrie, grancj gustâs e fiestone. E une vore di lôr, dai popui de tiere, si faserin gjudeus, parcè che la pôre dai gjudeus e jere plombade parsore di lôr.
Notis:
- 8,1 - La nestre mentalitât, voe o no travanade di principis cristians, e stente a capî chest svindic dai ebreus che, a pene liberâts dal pericul, a domandin il stes cjastic ch’al jere prontât par lôr. Bisugne ancje tignî presint che a jerin tune situazion malsigure, là che la lôr furtune e podeve finî di cumò a dibot.
- 8,9 - Ai vincjetrê dal tierç mês. Il grêc al à “il prin mês di chel an, chel di Nisan, te vincjetreesime zornade”. Il mês di Sivan al corispuint al nestri jugn-lui.
- 8,10-14 - Si ripet, dibot peraule par peraule, l’edit che Aman al veve prontât cuintri dai gjudeus (3,12-15). O sin te concezion gjuridiche dal “tant par tant”.


c: text/html

text:
Il grup Symphoniae Ensemble al nas a Scapoli, capitâl de baghe e de ciaramella, fondint lis sonoritâts de baghe, de ciaramella e dal organet al ’sun dal oboe e dal cuintribàs, struments che a son de culture classiche. La cubiade tra chescj doi monts in aparence diviers e da vite a un conciert gnûf, cun sonoritâts origjinâls, formât di tocs de tradizion popolâr tornâts a rangjâ, ma soredut di tocs inedits che a esaltin a plen lis potenzialitâts di ducj i struments, che in mût particolâr a evidenziin la evoluzion armoniche che e à vût intai ultins agns la baghe. A rivin a Folkest midiant des selezions dal concors Sunâ@Folkest.
Formazion: Christian Di Fiore – baghe e organet; Pasquale Franciosa – oboe e ciaramella; Francesco Loffredi – organet; Angelo Botticella – cuintribàs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936

robotstxt: allowed

filter: keep


text:
Leif Ericsson
Leif Ericsson o ancje Ericson e Eriksson (che al vûl dî fi di Erik, Leifur Eiríksson par islandês, Leiv Eiriksson par norvegjês), cognossût ancje come "il fortunât", al fo un esporadôr vichinc nâssut in Islande.
Fi di un altri grant esploradôr, Eric il Ros (Eiríkr Rauði par norvegjês), al continue la opare di colonizazion viers ovest scomençade dal pari. Ator dal an 1000, guidât des relazions dal comerciant Bjarni Herjolfsson, al va plui in là de Groenlande e al passe un intîr unvier intune tiere che lui al clamarà Vinland, dulà che al cjate vignis, e che al descrîf come plen di salmons e animâi.
Il so piçul acampament al costituìs il prin insediament european in Americhe, cinccent agns prime de rivade di Cristofor Colomp. Chest acampament, Leifbundir, al jere logât intal estrem nord de isule di Tieregnove, intal puest vuê cognossût cul non di l'Anse aux Meadows e al durarà dome cualchi disine di agns. I contats cui indigjens a forin cordiâi al inizi; daspò però Ericsson al torne tal so paîs, dulà che al cjate che il pari al è muart, e lui al à di cjapâ il so puest, par cui nol pues plui tornâ indaûr. L'acampament al vignarà distrut un an dopo, par vie de ostilitât dai indigjens.
Leams esternis[cambie | modifiche il codiç]
- (inglês) Ricostruzion dal ritrat di Leif Ericsson]


text:
Il Museu dal Domo di Udin al da acet al esemplâr plui innomenât e antîc de Bandiere dal Friûl, il setim drap plui antîc de Europe (secul XIV) che al è ore presint il simbul dal Friûl plui cognossût.
In ocasion de Fieste de Patrie dal Friûl 2021, il Comun di Udin e la ARLeF a àn donât al Museu une riproduzion tatil dal vessil pes personis vuarbis e ipovedentis, furnide di un test cu la descrizion in Braille.
Il panel tatil – produsût di 3D-Archeolab, aziende specializade inte realizazion di percors museâi par chest setôr – al è stât screât domenie ai 12 di Setembar dal 2021, in ocasion des celebrazions e de visite des autoritâts che, compagnadis dal sindic Fontanini, a àn rindût onôr ae antighe Bandiere dal Friûl.
Si trate di une iniziative di valôr culturâl fuart, parcè che chel de acessibilitât al è un dirit che al tocje no dome i spazis publics e i servizis al citadin, ma ancje la nestre storie e i simbui dal nestri vivi insiemi
Rindi acessibil chest antîc standart a personis cun disabilitâts visivis al è une azion inclusive che ur ufrìs une esperience di visite plui profonde, al è un contribût piçul ma impuartant par tirâ jù lis barieris percetivis sensoriâls, che ancjemò vuê a son un limit di no trascurâ. Cun di plui, acedi al patrimoni culturâl, che in chest câs al è ancje identitari, al è un dirit di ducj.
Fotos di Luca LaureatiDate de Iniziative: Setembar 2021


text:
ATUALITÂT - Friûl: 145 - 93 agns de Italie
Come cristians che a crodin te dignitât di ducj i oms come fîs dal unic Pari e, duncje, tal dirit di ducj i popui a guviernâsi sfrancjâts di prepotencis esternis, in fraternitât e strenzûts te prospetive di un distin unic, no podìn no gjoldi di cheste circostance che nus impegne, scomençant des resons di fede, a cirî l’acuardi e la passion pal ben di ducj i talians. Ma par nô cheste fieste no pues jessi complete e serene, par vie che chê che e veve di jessi la nestre “cjase comugnâl” no je, dut a vuê, vierte a lis nestris sacrisantis spietativis di int e di popul, come che la stesse Cjarte Costituzionâl dal Stât Talian e intindarès professâ. E che a varessin di fânus dî: achì mi sint a cjase, achì o stoi ben! Cun dut l’articul 6 de nestre Costituzion, di fat, o stentìn un grum a sintîsi onorâts di chest tipo di unitât statâl, par vie che la nestre configurazion culturâl e spirtuâl, che e reste par nô une ereditât irinunciabil, e ven invezit saldo sbeleade e continuamentri cjapade tant che un afront a la integritât dal Stât. Une situazion di minorizazion insensade che e stone inmò di plui se o pensìn che la Europe unide e à tant che element di fonde il principi “in diversitate concordia”. Si cjatìn cussì inte paradossâl situazion che a Bruxelles e je la cussience dal valôr di chest cjanton di Europe dulà
che te ereditât dal Patriarcjât di Acuilee
si cjatin a convivi lis trê principâls culturis
dal continent; a Rome, invezit, a ignorin il
patrimoni di cheste tiere.
In particolâr:
• Emblematic al è il tratament che si fâs a la nestre lenghe – simbul di fonde de nestre identitât – che, cun tant di leç in proposit, i ven ancjemò inibît in maniere vegognose chel puest che i spiete te scuele e te vite publiche. O onorìn la lenghe taliane, che nus permet di intindisi cun chei altris popui dal Stât, ma no volìn che la lenghe che par seculorums e à segnât la nestre storie e mueri par colpe di chê vignude dopo. O paìn lis tassis pe culture, ma no volìn che chestis a servissin dome pe monoculture statâl, che e cope lis diviersitâts.
• O viodìn che la scuele e continue a mortificâ lis espressions plui emblematichis dal nestri stamp culturâl. Tant a dî che – fale il câs di cualchi insegnant inluminât – i nestris zovins no san nuie dal Friûl, che uficialmentri za dal 1077 al à tacât a scrivi une pagjine lustre e civîl di esperience politiche autonomiste. E che, cul so Parlament de Patrie, si presentave inte ete di mieç come cuasit un preludi des formis di democrazie partecipade, che in chê volte no jerin par nuie scontadis. Cuntune liende storiche che no à nuie ce invidiâ a altris regions, che a vegnin però spampanadis tant che unichis e straordenariis.
• La retoriche nazionaliste, massime chê riferide a lis vueris, e impedìs ancjemò a la nestre int di cjalâ cun voli seren a chei popui dal Nord e di Jevade che, par gjeografie, politiche e culture a àn fate storie cun nô e che la nestre int e à simpri incuintrâts, par vie che il pan lu à vuadagnât simpri di chês bandis.
• Une considerazion a part al mertarès il fat de problematiche convivence inte regjon là che il Stât nus à sgnacâts e dulà che dut al conzure cuintri l’aspirazion dal Friûl di sintîsi une unitât, clamade cul so non e atente ai siei dirits e problemis. Un fat che al spiete une urgjente rimeditazion logjistiche-struturâl ad hoc.
• Par clarece e onestât storiche no podìn no fâ presint che, di fat, il Friûl di soreli a mont al è stât anetût a l’Italie tal 1866 e il Friûl di soreli jevât tal 1918. Duncje un toc 145 e chel altri 93 agns indaûr, no 150. Dut chest al mortifiche la nestre cussience di comunitât segnade di une identitât storiche e culturâl e nol pues no gjenerâ, in cui che al à rispiet pes resons profondis de dignitât umane, un sens di disafezion ancje pes problematichis dal Stât dulà che si cjatìn a convivi. Ribatint, alore, la nestre lealtât a di chest Stât che al ricuarde il so secul e mieç, o scugnìn però ancje dî che la nestre partecipazion a lis celebrazions no je par nuie complete e scontade, parcè che e mancje di chel traspuart che e varès di vê une robe che le sintìn nestre, pal fat che nus onore e parcè che nol è pussibil celebrâ nissune unitât, cence insieme ricognossi dutis lis particolaritâts che la componin e parcè che la vere unitât e je di tancj – difarents – e no afermazion dome di un o dai plui numerôs. E stant che tai confins de Italie ind è ancje altris popui che, come il nestri, no si sintin dal dut a cjase lôr, o ricuardìn ancje che, ai fins di une vite plui partecipade, serene e armoniche e par superâ tant dal malstâ ch’al esist tal nestri Stât, tocje ancje meti man a disberdeâ i problemis ch’o vin segnalât.
Lu disìn cun lealtât e, massime, cun perentorietât!
Patrie dal Friûl
Vençon, ai 20 di Fevrâr dal 2011
GLESIE FURLANE


text:
Discussion utent:Tuky80
Buine zornade e bon lavôr. --Tocaibon 10 di Avr 2007 a lis 20:21 (UTC)
model principâlModifiche
Mandi, se tu cjalis la vôs ordenadôr tu vedarâs che, dulà che al è il leam ae storie dal ordenadôr, o ai metût un gnûf model che o ai clamât principâl. Prove a viodi se al va ben (lu ai cjapât de wiki taliane). Par intant lu ai clamât principâl ma no sai se al è miôr clamâlu viôt ancje o alc dal gjenar. --Tocaibon 22 di Mai 2007 a lis 08:02 (UTC)
Strabon! O vevi propit l'intenzion di meti alc di simil. O crôt che il non "principâl" al ledi ben, al fâs riferiment ae vôs complete, forsit al è ancje miôr di "viôt ancje"! Ce disistu di "vôsprincipâl"? --Tuky80 22 di Mai 2007 a lis 11:55 (UTC)
- vôs principâl mi plâs, viodarai di cambiâ il non. ---Tocaibon
HelpModifiche
- Sorry, can you translate this onto the language of this Wikipedia? "Almazán is a municipality located in the province of Soria, Castile and León, Spain." --Jeneme 28 di Otu 2007 a lis 11:30 (UTC)
Comuns austriacsModifiche
Mandi!
O ai viodût che tu âs cret un gnûf model, "Comun austriac" e che tu lu âs doprât pale pagjine su Clanfurt. Jo o ai provât a creâ un pôchis di pagjinis sule Austrie e sui Länder e o vares belzà creât plui modei combinant in manieris difarentis i Geobox (dà une cjalade su Categoriis--> Modei Geobox) .... Cjale par esempli i risultâts ta pagjinis:
- http://fur.wikipedia.org/wiki/Distret_di_Eisenstadt-Umgebung (esempli di model pai distrets... Belzà doprât par plui distrets)
- http://fur.wikipedia.org/wiki/Altach (esempli di model pai comuns... Jo o ai belzà doprât chest model un grum di voltis... Se tu âs voie di doprâ chel che tu âs cret, a voltis tu varas di gambialu)
Palis citâts o vevi creât un altri Geobox pai titui e o vevi intenzion di doprâ simpri il stes stîl... In gjenerâl mi sei un pôc inspirât ae vichipedie taliane. O vulares savê se tu âs intenzion di continuâ a scrivi alc su argoments dal gjenar, parcè se tu âs voie e considerant che ancje il tô model nol sares mâl, o puedin metisi sui modei di doprâ pale Gjeografie austriache....
Mandi! - Illister, 23 di Novembar 2007 alis 15.03


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 3
l’esperience MATRIMONIÂl dal profete
Osee al torne a cjoli la sô femine
3 1 Il Signôr mi disè: “Va di gnûf, vuelii ben a la femine benvolude di un altri, ancje se adultare, come che il Signôr ur vûl ben ai fîs di Israel, seben ch’a van daûr di altris dius e a deventin mats pes petis di uve passe”. 2 Alore jo me comprai cun cuindis tocs d’arint, cuntune misure di vuardi e cun miege misure di vuardi. 3 I disei: “Par un biel pieç tu restarâs tal to puest cun me, no tu fasarâs la sdrondine e no tu sarâs di un altri e nancje jo no vignarai di te”.
4 Parcè che par un biel pieç
i fîs di Israel a restaran
cence re e cence princip,
cence sacrifici e cence colonel,
cence efod e cence terafim .
5 Podopo i fîs di Israel si mendaran,
a ciraran il Signôr lôr Diu
e David lôr re;
a coraran seneôs viers dal Signôr
e dai siei bens, tai dîs a vignî”.
Notis:
- 3,2 - Gomer, la femine di Osee, e faseve salacor la sdrondine intun santuari e il so om le sfrancje paiant il valôr di un sclâf (Es 21,32).
- 3,3 - Il colonel al jere un clap metût come simbul de divinitât maschîl; l’efod al jere un furniment dal prin predi e un mieç par interpelâ il Signôr; i terafim a jerin piçui idui di cjase.


text:
Un al saveve che al rivave il misdì dome cjalant te place, par viodi vignî fûr dal cjanton Brunot. Une creature grande, biele e fuarte, cun moviments elegants di predadôr, che al cjalave il mont disore mentri che al lave in osterie. I fruts si platavin daûr des cotulis des maris, lis nonis a fasevin dôs crôs, chê de glesie [...]
Tag: Noemi Salva
I doi fantats a jerin di pôc in chê citât strambe e malcuiete. A jerin rivâts tal puart ai 9 di Lui, une zornade di fieste dal paîs, e dut al jere aparât cun bandieris celestis e blancjis. Il centri dongje il puart, al jere vueit. Vueit ancje il tren che ju veve menâts tal borc, lontan di dulà che [...]
Il frut al jere in pîts, parsore di une poltrone, tal scûr. Al jere alt e sclagn par vê siet agns. “Si scuen di puartâlu tal mâr par che al cjapedi un pôc di aiar net e di soreli” al veve dit il miedi ae mari. “Sêso mai lâts in feriis voaltris?”, e stant che lui al jere ancje un [...]
Al jere plui di un an che al veve chê sclope te schene. Al veve scomençât cence inacuarzisi. Lu fasevin ducj, lu disevin tai supermarcjâts, te radio, te television… Al à tacât tant che ducj, biel prest. I cjapave ogni dì plui timp: doi, trê, cinc, dîs e ancje vincj minûts. Cuntune gjonde segrete e scure, che nol faseve viodi [...]
Cun lis mans poiadis su la tastiere dal piano, i voi sierâts e il cjâf un tic zirât in alt, tant che prin di butâsi inte aghe frede di Unvier, l’om cu la pavee al jere sot un cercli blanc di lûs. Ducj a tignivin il flât, il timp al jere fer, un moment magjic. L’om cu la pavee al [...]
Siore Marie e jere tornade cence capî nuie. No lave fûr cuasi mai, no fevelave il lengaç di cheste int. Il so mont al jere la cjasute, la cusine e l’ort. Semenâ, gjavâ fûr lis jerbis, nasâ il vert a buinore cuant che la rosade lusinte e polsave prin di sfantâsi vie cul soreli. Chel dì e je lade tal [...]
Al veve i voi colôr dal cîl glaçât dal Invier, lis mans zentîls e un cûr grant tant che il Mont. Chest Mont che par lui al jere un libri di lei ducj i dîs, maraveât tant che un frut, cu la forme dai nûi, la ombrene des fueis tal paviment, la lune parsore des cjasis, une muinie che i [...]


text:
«Se no tu stâs cuiet, to barbe ti puarte a Udin!» «Nooo! Sob! Sob! A Udin no!»
MIERCUS 29/10/2014
Udin denominade citât plui noiose d’Italie su une trasmission di Radio2: il comun indignât par dimostrâ il contrari al stà pensant di riproponi la fieste des cjastinis.
JOIBE 30/10/2014
Une famee di Sarvignan e à fat savê che no afitarà cjase a Tarvis parcé che e à pôre dai extracomunitaris araps. Pitost e larà in feriis in Medi Orient.
VINARS 31/10/2014
Udin ise la seconde citât plui noiose d'Italie? L'assessôr Venanzi al à fat la liste dai events udinês tra cui Sante Caterine, Nadâl, carnevâl e il Prin dal an. Cumò il rest d'Italie nus invidie.
SABIDE 01/11/2014
Alfano su lis manganeladis ae manifestazion dai sindicâts: «Al è stât un erôr. No vevin di restâ testemonis».


text:
Letare ai Ebreus
Letare ai Ebreus
Se pûr definît "apuestul des nazions", Pauli a si interessà une vore ai fiis di Israêl, il popul dai ebreus.
Cetancj a dubitin che la letare a sei stade scrite di Pauli, ma a 'ndi son diviers fatôrs che puartin a la conclusion che lu scritôr al è propri lui.
Un comentâri biblic al dîs che se la so letare e fos stade scrite ai "zentîi" (ven a stâi i no ebreus), nancje un al varès podût capî l'argoment, parcè che lôr non vevin betince cul sisteme judaic.
Che il libri al sei ispirât lu sfrancje il fat che lui al magnifiche continuementri il non dal Idiu, al esalte Jesus come re dal Ream dal Idiu che al è l'uniche sperance pal gjenar uman.
Si pense, di chel che lui al scrîf, che la letare e sei stade scrite a Rome ator dal 60 d.C.
Pauli al jere particolarmentri preparât par scrivi cheste letare, par vie che nissun miôr di lui al podeve capî la persecuzion a le cuâl i cristians ebreus a jerin sometûts, di fat o ricuardin che al jere stât un fariseo.
Contignût
Za dal inizi Pauli al riclame la atenzion su Crist, su la so eminent posizion e su la so superioritât rispiet ai agnui.
Al tire indenant scrivint come che al sei necessari puartâ la plui grande atenzion a la peraule dal Idiu.
Al spieghe po dopo come che si fâs a jentrâ e restâ inte polse dal Idiu, e ven a stâi midiant la fede e la ubidience.
Al cjacare ancje de superioritât dal sacerdozi di Jesus. Al mostre che Jesus al è il metipâs di un gnûf pat.
Al definìs in maniere inecuivocabil ce robe che je la fede: "La fede e je garanzie des robis speradis, la prove pes realtâts che no si viodin" Al seguite cuntune liste di splendits esemplis di fede.
Al conclût la letare cun considerazions e conseis su aspiets relatîfs a la adorazion come: amôr fraterni, bon acet, matrimoni onorevul, obedience.
Utilitât
Nus fâs comprindi come che svariâts aspiets de leç mosaiche a indicavin robis ben plui grandis che a àn il colm in Jesus e il so sacrifici.
Nus da la sperance che, pûr jessint nassûts intal pecjât come fiolance di Adam e vint bisugne di un grant predi, lu cjatin in Crist, l'unic che al po condusinus a la vite intal gnûf mont prometût dal Idiu.
I esemplis di fede dai oms de antighitât nus incoragjin inte sperance par il futûr e nus pochin a "cori cun indurance la corse che nus è stade metude denant".


text:
FOLKEST SI SPOSTE TRA SETEMBAR E OTUBAR 2020
Il plui impuartant festival talian pe world music, stant la emergjence sanitarie mondiâl, par chest an si davuelzarà dai 17 di Setembar ai 4 di Otubar. Te composizion dal program une atenzion particolâr e sarà dedicade ai artiscj talians tra i prins a jessi penalizâts des ultimis restrizions.
Folkest al fronte la emergjence spostant il so program di concierts, premis, incuintris di aprofondiment e libris dai 17 di Setembar ai 4 di Otubar. I apontaments ’tal sarà duncje distribuîts tra Setembar e Otubar par saludâ la Sierade a dute musiche (ma no dome). I responsabii di Folkest, in acuardi cu la trentine di Comuns dal Friûl-Vignesie Julie coinvolzûts tal program – di Sauris a Duin passant par Tramonç Disore e Pulfar, Romans dal Lusinç, Travês ma ancje Udin, Gurize e oviamentri Spilimberc, Cjaudistrie e Auronzo di Cadore – a àn decidût di frontâ la emergjence COVID-19 deventade, magari cussì no, mondiâl, spostant il festival in altris datis.
Folkest ’tal è un festival che dilunc dai siei 41 agns di ativitât al à savût deventâ il centri di une rêt impuartante di relazions in cjamp musicâl in Europe e tal mont cjapant dentri ogni an artiscj di dut il mont, vêrs e propris vuardians de musiche di diviersis etniis e culturis. “Pal 2020 – al dîs il diretôr artistic dal festival Andrea Del Favero – e je une nestre precise volontât chê di dedicâ une atenzion particolâr ai musiciscj talians che, come che si sa, a son stâts tra i prins a jessi penalizâts des cancelazions dai tours e concierts”. Il program dal festival di fat, al cjaparà dentri i miôr talents talians, vêrs e propris vuardians e interpretis de buine musiche de nestre tradizion che e je simpri buine di rinovâsi. Puartâ la culture dulà che e je la int e je stade fin dal inizi la idee di fonde di Folkest, un festival multico nassût in gracie dal contribût de Regjon Friûl-Vignesie Julie e al ’supuart fondamentâl de Fondazione Friuli, e dongje di chei i Comuns e lis organizazions des diviersis localitâts dulà che o sin lâts, e lis sôs sieltis artistichis di tancj agns a àn fat cognossi chest event in dute Europe, confermantlu come palc ideâl par palesâ gnûfs talents ai voi dal public european. Folkest di simpri ’tal è indreçât ai zovins, jessint tra l’altri formât soredut di zovins: te scuadre organizative dal festival, gjavâts fûr cualchi “storic” protagonist, il grup al vante forsit la plui basse etât medie tra i varis festival regjonâi, in face a un alt nivel professionâl metût in cjamp. Folkest al promôf i zovins musiciscj talians ancje midiant il Premi Folkest – Alberto Cesa, rivât chest an ae sô decime edizion e che lis selezions pal 2020 si son a pene sieradis, contribuint cussì ae formazion professionâl di nivel european, midiant la colaborazion cun varis festival de Europe.
Il Premi Alberto Cesa, che al cjape dentri ogni an cirche centecincuante artiscj, ’tal è dedicât a dute chê musiche che, di là di jessi classificade come folk, folk-rock, etniche, etno-jazz, world, new acoustic, minimaliste, ghitaristiche, cjançon d’autôr, cjantestoriis, artist di strade (cun prevalente ativitât musicâl), e savedi dâ vôs a une o plui lidrîs culturâls di cualsisedi part dal mont. Al va sotliniât che chest premi ’tal è un dai pôcs – insiemi al Premi Parodi di Cagliari che si dediche ae world music in Italie, util – oltri a fâ circolâ gnûfs nons e gnûfs grups – soredut aes band zovinis che a àn mût cussì di scuvierzi il mont che ’tal è ’ator, cognossi altris musiciscj, contâsi problemis e soluzions, scambiâsi contats e discs. Il bant 2021 dal premi si pues za discjamâ online


text:
Ebraisim
L'Ebraisim e je la religjon dal popul ebraic, cun plui di 15 milions di crodints (dâts dal 2006). Secont il sô pinsîr, daspò de creazion dal mont, Diu al à stabilît un pat cul popul ebraic e ur à rivelât i siei comandaments cun lis taulis da la Torah (Leç). Lis pratichis religjosis ebraichis a son leadis al studi e a la osservance di chei comandaments.
I Ebreus a considerin come libris sacris cualchidun jenfri chei dal Vieri Testament dai cristians: lôr a àn tignût bon dome i libris che a son scrits par intîr par ebraic; par chest ta chel cristian (catolic) a son libris - come par esempli "Judite", in part tramandât par grec - che tal ebraic a no son.
I valôrs dal Ebraisim a son in part i fondaments di altris religjons: par chest il Cristianisim (e no dome par il Vieri Testament) al è in part leât ai Ebreus; e a àn similitudinis cui Ebreus altris religjons, come l'Islam e il Samaritanisim.
Ebraisim, Islam e Cristianisim a son lis trê grandis religjons monoteistichis.
Origjin[cambie | modifiche il codiç]
A diference di altris religjons e civiltâts antighis, l'ebraisim a si fonde su la storie e no su la mitologjie.
La sô origjin e je di cirche di 4000 agns indaûr.
Il popul ebraic al ven da un antîc ramaç de semence semitiche. Il primarûl Abram al emigrà da Ur de Cjaldee, al pais di Canan prometût dal Idiu.
Dopo di lui al fo Jacop e i soi 12 fiis che a formarin lis 12 tribûs, une di chestis a fo che di Jude, di achì il non Judeus.
A seguirin lis liendis di Moisès, dai svariâts predis e re come Saul, Davide, Salomon e atris.
Intal IV secul p.d.C. la comunitât ebraiche, sogjete a continuis cambiaments, e fo somerzude dal continui vignî indenant de culture eleniche. A subirin intal I secul d.C. la dominazion dai romans.
Cu la distruzion di Jerusalem e dal sô templi templi intal 70 d.C. e finì la adorazion al templi e di li indenant l'ebraisim a si spandè in ogni ambient culturâl.
Fiestis e Usancis[cambie | modifiche il codiç]
Le adorazion ebraiche a comprent diviersis fiestis anuâls e svariadis usancis.
Fiestis:
Shabbat fieste de sabide Yom Kippur fieste dal dî di espiazion Sukkot fieste des staipis Hannukkat fieste de dedicazion Purim fieste de sorte Pesach la Pasche ebraiche
Ciertis usancis:
Circoncision praticade cuant che i mascjos a àn vot dîs Bar mitzvah cuant che i fruts a razunzin le maturitât Mezuzah une strisse di pergamene dulà che son scrits tocs di Deuteronomi Yarmulke calote pai mascjos che si metin sie dentri che fûr de sinagoghe
Dotrine[cambie | modifiche il codiç]
L'ebraisim e je une religjon monoteiste, che e sosten che l'Idiu al interven inte storie umane, specialmentri in relazion ai ebreus; i ebreus a crodin intun Idiu unic, e che l'om al à une anime imortâl.
A insegnin che il non dal Idiu, pûr esistint in forme scrite, al è masse sacri par jessi pronunciât. Fra i lôr scrits sacris, che lôr a crodin che a sedin stâts scrits sot nivei di ispirazion diviers e di ribe jù, partant ju metin in chest ordin:
- Torah i cinc libris di Moisès o Pentateuc
- Nevi'im i Profetis
- Kethuvim i Scrits o oparis poetichis
A àn po dopo un pilastri centrâl, il Talmud, che al è il coment scrit cun spiegazions de Leç. Al è dividût in dôs parts principâls: Mishnah e Gemara
I ebreus a no ricognossin Jesus come Messie, tant al è che lu spietin ancjemò.


text:
Ruede
La ruede e je un ogjet circolâr che al zire atôr di un as centrâl, usât prevalentementri par ridusi l'atrît tai traspuarts.
Mecaniche[cambie | modifiche il codiç]
Lis ruedis a son dopradis in combinazion cui assis, dulà che la ruede e po ricevi la fuarce par movisi, opûr e po zirâ liberementri rispiet al as par mieç di cussignei.
Storie[cambie | modifiche il codiç]
La ruede e je sigurementri une des invenzions plui impuartantis te storie de umanitât. Il periodi de sô invenzion nol è sigûr: uns storics a disin che e fo inventade te zone cognossude sicu la fertil lune cressinte (zone de Babilonie e Sumerie), e daspò utilizade di grancj animâi par traino. Altris studiosis a afermin che e fo inventade in Slovenie, dulà che tal 2003 e fo cjatade une ruede di 5 100 - 5 350 agns di etât.
I Incas e altris culturis ocidentâls semein di jessisi avicinadis al concet di ruede, che al si po cjatâ in uns zuiatui in piere, in dut câs cence un ûs moderni. La ruede no jere stade cognossude te Afriche sub-sahariane e in Australie prime dal contat cul rest dal mont. Probabilmentri la invenzion e je stade pussibil dome in chês areis, come Mesopotamie e Cine, dulà che a son stâts adomesticâts animâi di grande taie, i unics che a podevin furnî la fuarce motorie.


text:
Cjaminant viers San Denêl
Di cualchi timp o ai tornât a scuvierzi il cjaminâ. Lu fâs cun plui cussience, ancje se no masse e no masse dispès... Ameti i miei limits no lu ai mai calcolât tant che une sconfite...
Cjaminant o ai ancje fat cualchi altre biele scuvierte: prin di dut une maniere gnove e plui gjenuine di vivi il teritori e me stes.
Cuant che tu vâs a pît, par fuarce di robis tu vadis planc e ancje se tu slungjis il pas, no tu coris mai. E lant planc tu viodis miôr ator di te e dentri di te. Cjaminant tu tornis te dimension dal "chi e cumò", e il to cjâf si disvuede... une maniere par disvuedâsi des tossinis e di conseguence rigjenerâsi.
Se ancje tu tu vâs a pît o ti incuriosìs, o pensi che tu vedis di segnâti sul lunari la DATE: sabide ai 27 di Fevrâr a San Denêl li de biblioteche Vuarneriane: la Comunitât Culinâr dal Friûl e à inmaneât i "Stati Generali dei Cammini" (frache chi), tal "Anno Nazionale dei Cammini, come che al à dit il Ministri dai Bens Culturâi.
Ultreia y suseia... Sabide si cjamine viers San Denêl.


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Qoelet
Cjapitul 3
La leç dai momenz
3 1 Par dut al è il so moment, un timp par ogni robe sot dal cîl:
2 un timp par nassi e un timp par murî,
un timp par plantâ e un timp par dislidrisâ,
3 un timp par copâ e un timp par vuarî,
un timp par butâ jù e un timp par fâ sù,
4 un timp par vaî e un timp par ridi,
un timp pal corot e un timp pe ligrie,
5 un timp par butâ e un timp par cjapâ sù,
un timp par strengi e un timp par slontanâsi,
6 un timp par vuadagnâ e un timp par pierdi,
un timp par tignî cont e un timp par strassâ,
7 un timp par sbregâ e un timp par cusî,
un timp par tasê e un timp par fevelâ,
8 un timp par volê ben e un timp par odeâ,
un timp pe vuere e un timp pe pâs.
Diu al ûl che si vedi timôr di lui
9 E ce vantaç i vegnial mo al om di dutis lis vitis ch’al fâs?
10 O ài pensât sore al lavôr che Diu ur à dât ai oms par che si lambìchin. 11 Dut ce che lui al à fat al è biel tal moment just: lui al à metût tal om ancje une certe idee de globalitât, cence però ch’al rivi adore di capî d’insomp fin dapît la vore che Diu al à fate. 12 Cussì o ài capît che pal om no ’nd’è ben di sorte, fûr di stâ content e di gjoldisi la vite, 13 e o ài capît ancje che il fat che l’om al mangji e al bevi e ch’al vedi furtune te sô fadie, ancje chest al è don di Diu. 14 O ài capît che dut ce che Diu al fâs al è par simpri, cence che si puedi zontâ o tirâ vie nuie. Diu al à fat cussì par che si vedi timôr di lui. 15 Ce ch’al è za stât, al è; ce ch’al sarà, al è za stât. Diu al torne a puartâ simpri denant ce ch’al è za scomparît.
16 Un’altre robe o ài viodude sot dal soreli: impen dal dirit e je l’injustissie e impen de justissie e je la tristerie. 17 O ài concludût che il just e il trist a son sot dal judissi di Diu, parcè che and’è un timp par ogni robe e un judissi par dut ce che si fâs. 18 In merit ai oms o ài pensât dentri di me: Diu al fâs cussì par stazâju e par mostrâur che lôr, par chel che ju rivuarde, no son nujaltri che bestiis. 19 Che difat il distin dai oms al è edentic di chel dai nemâi: come ch’a muerin chescj a muerin ancje chei. Tant chei che chei a àn la stesse soflade de vite, cence che l’om nol vedi nuie di plui di ce ch’al à il nemâl. Tant chei che chei a son aiar cence tignince. 20 Tant chei che chei a van de stesse bande:
tant chei che chei a vegnin dal pulvin,
tant chei che chei a tòrnin in pulvin.
21 Cui sa se la soflade de vite dal om e va par in sù e se chê dal nemâl e va jù sot tiere! 22 Cussì o ài capît che no ’nd’è sorte di ben pal om, dome di gjoldi ce ch’al fâs, parcè che i è dât chest distin. Difat nissun no lu menarà a viodi ce ch’al sucedarà dopo di lui.
Notis:
- 3,1 - L’om al è condanât a vivi une sucession di timps o moments, ma la sucession no dipent di lui.
- 3,10 - L’uniche leç che e rêç la sucession dai timps e je la volontât di Diu.
- 3,11 - Une idee dal timp tal sens de durade, no de eternitât, ma che no splane instes no il misteri de vite.
- 3,14 - La vore di Diu e je caraterisade de sô stabilitât, a la cuâl che l’om al larà simpri a sbati cuintri dal confin che i à metût la nature.
- 3,16 - La mancjance di corelazion fra ben e premi e fra mâl e cjastic al è il probleme dai problemis.
- 3,21 - Qoelet al esclût cun radicalitât e ironie che e puedi esisti une inmortalitât che no si pò provâ ni cjatâ tai libris sants.


text:
30 maggio 2010
Mandi Easy Rider
Par me che o ai une moto "Easy Rider" al è un film cult e Dennis Hopper che lu à diret tal 1969 al è deventât une sorte di icone cu lis sôs corsis dongje Capitan America.
Cumò al continuarà il so viaç su lis highway dal cîl.
Mandi "Billy"!
26 maggio 2010
Sunsator 2 a Tavagnà
Cun grant plasê us segnali cheste iniziative dal Comun di Tavagnà che mi rive dal Sportel pe lenghe furlane: vinars ai 28 di Mai aes 8 e mieze, al sarà presentât il DVD di Sunsator 2, video documentari on the road su la culture furlane realizât di Massimo Garlatti-Costa.
Une biele robe di viodi e di fâ cognossi!
22 maggio 2010
La nassite de peraule Motâr
Il gno amì Moreno (te foto cun me), deus ex machina (o saressial miôr dî: deus ex moto?...) pari de Bikerfest, mi à contât cemût che e je nassude la peraule "Motâr".
Sul sît de Bikerfest e je dute la spiegazion:
"Cualchi volte si domandisi cui e cemût che al à dât vite a alc che prime nol jere. Al vâl ancje pes peraulis gnovis, che no simpri a àn di jessi inglesisims, anzit. Us conti cemût che e je nassude la peraule “Motârs”, intune ostarie dal Friûl culinâr, une sere di un cuart di secul indaûr.
Al jere Avrîl dal 1986, cuant che un trop di zovins amîs motocicliscj furlans “a american vie” (si jere definîts cussì ta chê volte) a volevin fondâ un gnûf club e creâ un gnûf steme di meti sui lôr gjilè di moto. Il club che a jerin daûr a molâ si clamave Free Eagles, la sede dai incuintris e jere la ostarie di Sant Liseu a Maian. Ta chest gjenar di club si voleve ri-formâ, simbui e nons plui di mode tal nord Europe e in Americhe a jerin menaçôs e agressîfs e no vevin il consens di ducj i presints ta chê enesime riunion dal vinars di sere te gnove sede: il bar “Le Vecchie Carceri” di Sant Denêl. I presints, di oris e di dîs, a cirivin di gnûf un non e un simbul che ju rapresentàs, par jessi identificâts miôr in viaç, massime tal forest, in Gjermanie.
Cun me, a jerin Francesco e Flavio di Cjistierne, Mauro di Sant Tomâs e Michele di Cjistierne (che magari cussì no, nus àn lassâts), Claudio e Franco di Susans, Massimo di Codroip, Innocente di Sant Salvadôr, Paolo di Pordenon e infin Jerry di Rivis Darcjan, che, a un biel moment, strac e sustât al salte fûr: “clamìnsi Motârs e che e sedi finide”! Si sin cjalâts in muse e o vin capît che, se cheste peraule par inglês si voltave come “Bikers”, par spagnûl e jere però “Moteros” e par francês “Motards”; il leam al jere e ancje il simbul al jere facil di cjatâ: la aquile, il steme araldic dal nestri Friûl. Nissune ostentazion, severitât o tristerie dentri, ma dome serietât, autonomie e voie di fâ cognossi un moviment Biker seri ancje in Nord Italie: e nascevi i Motârs ma ancje une peraule gnove. Al jere ideâl par cui che al cirive un simbul no banâl ma di caratar, che ju caraterizàs tai viaçs luncs tal forest e tal nord Europe dulà che a vevin une vore di amîs. Al jere gjeniâl te sô semplicitât, al plaseve a ducj e la votazion e fo un piçul plebissît."...
Par savê il rest, lait a lei fracant chi
Sul sît de Bikerfest e je dute la spiegazion:
"Cualchi volte si domandisi cui e cemût che al à dât vite a alc che prime nol jere. Al vâl ancje pes peraulis gnovis, che no simpri a àn di jessi inglesisims, anzit. Us conti cemût che e je nassude la peraule “Motârs”, intune ostarie dal Friûl culinâr, une sere di un cuart di secul indaûr.
Al jere Avrîl dal 1986, cuant che un trop di zovins amîs motocicliscj furlans “a american vie” (si jere definîts cussì ta chê volte) a volevin fondâ un gnûf club e creâ un gnûf steme di meti sui lôr gjilè di moto. Il club che a jerin daûr a molâ si clamave Free Eagles, la sede dai incuintris e jere la ostarie di Sant Liseu a Maian. Ta chest gjenar di club si voleve ri-formâ, simbui e nons plui di mode tal nord Europe e in Americhe a jerin menaçôs e agressîfs e no vevin il consens di ducj i presints ta chê enesime riunion dal vinars di sere te gnove sede: il bar “Le Vecchie Carceri” di Sant Denêl. I presints, di oris e di dîs, a cirivin di gnûf un non e un simbul che ju rapresentàs, par jessi identificâts miôr in viaç, massime tal forest, in Gjermanie.
Cun me, a jerin Francesco e Flavio di Cjistierne, Mauro di Sant Tomâs e Michele di Cjistierne (che magari cussì no, nus àn lassâts), Claudio e Franco di Susans, Massimo di Codroip, Innocente di Sant Salvadôr, Paolo di Pordenon e infin Jerry di Rivis Darcjan, che, a un biel moment, strac e sustât al salte fûr: “clamìnsi Motârs e che e sedi finide”! Si sin cjalâts in muse e o vin capît che, se cheste peraule par inglês si voltave come “Bikers”, par spagnûl e jere però “Moteros” e par francês “Motards”; il leam al jere e ancje il simbul al jere facil di cjatâ: la aquile, il steme araldic dal nestri Friûl. Nissune ostentazion, severitât o tristerie dentri, ma dome serietât, autonomie e voie di fâ cognossi un moviment Biker seri ancje in Nord Italie: e nascevi i Motârs ma ancje une peraule gnove. Al jere ideâl par cui che al cirive un simbul no banâl ma di caratar, che ju caraterizàs tai viaçs luncs tal forest e tal nord Europe dulà che a vevin une vore di amîs. Al jere gjeniâl te sô semplicitât, al plaseve a ducj e la votazion e fo un piçul plebissît."...
Par savê il rest, lait a lei fracant chi
20 maggio 2010
AC/DC a Udin
Adrenaline pure, potence fûr di misure! Al è dificil no doprâ chestis peraulis par comentâ ce che a àn viodût chei passe 47.000 di lôr che a àn jemplât il stadi Friûl (cence contâ i miârs che a jerin difûr).
Di cuant che il “rock ‘n roll train” al è rivât te stazion di Udin, Angus & Co a àn discjamât sul Friûl une slavinade di notis e energjie che e à leteralmentri ipnotizât par dôs oris buinis il public, cjapât dentri intun incredibil rituâl rock! Un tripudi che al à fat omaç a chest leiendarie rock band australiane cun lidrîs scozesis, jentrade dopo mai te storie de musiche mondiâl.
Un scuelarut ripetent, se inmò al ves bisugne di dimostrâ alc, al à fat viodi e sintî ce che 2 mans a puedin gjenerâ cun 6 cuardis e un amplificadôr… a pat che tu ti clamedis Angus Young. Une corse, a pas de ocje e cu la benedizion dal mestri Chuck Berry, dilunc dai passe 35 agns de band che e continue a inflamâ lis plateis di dut il mont cu la semplicitât e la fuarce che dome il vêr rock al pues regalâ. E dongje dai virtuosisims pirotecnics di Angus, compagnât de seconde ghitare di Young fradi, dute la fuarce de poderose session ritmiche tignude dal bas di Cliff Williams e de batarie di Phill Rudd (che al à fat i agns sul palc), adun cu la ruspiositât de vôs di Brian "cjartediveri" Johnson, intant che sul wallvideo a corin lis imagjinis dal conciert e dai cartoon-video-game de band par un spetacul tal spetacul!
Une vere "war machine" cheste band che e sa discjamâ un "high voltage" che al fâs lâ fûr di cjâf lis 3 gjenerazions di fans a sun des scampanotadis des "hells bells" o dai assolos di Angus, esplosîfs come il "TNT".
I Ac/Dc a àn saludât ducj rignuvint l’invît a la prossime tape dal lôr Black Ice Tour che e clamarà inmò une volte un public oceanic cence limits di anagrafe... e parchegjade sul palc la locomotive, a continuaran il lôr viaç te leiende dal rock, cjapant, e nol podarès no jessi cussì, la uniche autostrade disponibile: la mitiche "Highway to hell"!
Nol reste che dî: "let there be rock"!
Par viodi cualchi foto dal conciert: fracait chi ma ancje chi.
La scjalute dal conciert
ROCK ‘N ROLL TRAIN
HELL AIN’T A BAD PLACE TO BE
BACK IN BLACK
BIG JACK
DIRTY DEEDS
SHOT DOWN IN FLAMES
THUNDERSTRUCK
BLACK ICE
THE JACK
HELLS BELLS
SHOOT TO THRILL
WAR MACHINE
HIGH VOLTAGE
YOU SHOOK ME ALL NIGHT LONG
TNT
WHOLE LOTTA ROSIE
LET THERE BE ROCK
HIGHWAY TO HELL
FOR THOSE ABOUT TO ROCK
Di cuant che il “rock ‘n roll train” al è rivât te stazion di Udin, Angus & Co a àn discjamât sul Friûl une slavinade di notis e energjie che e à leteralmentri ipnotizât par dôs oris buinis il public, cjapât dentri intun incredibil rituâl rock! Un tripudi che al à fat omaç a chest leiendarie rock band australiane cun lidrîs scozesis, jentrade dopo mai te storie de musiche mondiâl.
Un scuelarut ripetent, se inmò al ves bisugne di dimostrâ alc, al à fat viodi e sintî ce che 2 mans a puedin gjenerâ cun 6 cuardis e un amplificadôr… a pat che tu ti clamedis Angus Young. Une corse, a pas de ocje e cu la benedizion dal mestri Chuck Berry, dilunc dai passe 35 agns de band che e continue a inflamâ lis plateis di dut il mont cu la semplicitât e la fuarce che dome il vêr rock al pues regalâ. E dongje dai virtuosisims pirotecnics di Angus, compagnât de seconde ghitare di Young fradi, dute la fuarce de poderose session ritmiche tignude dal bas di Cliff Williams e de batarie di Phill Rudd (che al à fat i agns sul palc), adun cu la ruspiositât de vôs di Brian "cjartediveri" Johnson, intant che sul wallvideo a corin lis imagjinis dal conciert e dai cartoon-video-game de band par un spetacul tal spetacul!
Une vere "war machine" cheste band che e sa discjamâ un "high voltage" che al fâs lâ fûr di cjâf lis 3 gjenerazions di fans a sun des scampanotadis des "hells bells" o dai assolos di Angus, esplosîfs come il "TNT".
I Ac/Dc a àn saludât ducj rignuvint l’invît a la prossime tape dal lôr Black Ice Tour che e clamarà inmò une volte un public oceanic cence limits di anagrafe... e parchegjade sul palc la locomotive, a continuaran il lôr viaç te leiende dal rock, cjapant, e nol podarès no jessi cussì, la uniche autostrade disponibile: la mitiche "Highway to hell"!
Nol reste che dî: "let there be rock"!
Par viodi cualchi foto dal conciert: fracait chi ma ancje chi.
La scjalute dal conciert
ROCK ‘N ROLL TRAIN
HELL AIN’T A BAD PLACE TO BE
BACK IN BLACK
BIG JACK
DIRTY DEEDS
SHOT DOWN IN FLAMES
THUNDERSTRUCK
BLACK ICE
THE JACK
HELLS BELLS
SHOOT TO THRILL
WAR MACHINE
HIGH VOLTAGE
YOU SHOOK ME ALL NIGHT LONG
TNT
WHOLE LOTTA ROSIE
LET THERE BE ROCK
HIGHWAY TO HELL
FOR THOSE ABOUT TO ROCK
14 maggio 2010
09 maggio 2010
Il libri su Eluana Englaro
O soi lât a comprâ il libri di Amato De Monte che o viodês te foto l'invît pe presentazion di sabide passade: Gli ultimi giorni di Eluana.
O pensi che in tancj, masse, si son permetûts di fevelâ, cuasi simpri cence nancje cognossi in prime persone il câs, la famee, cui che al è stât dongje di Eluana Englaro. In câs come chescj o pensi che par dâ une opinion (sedi a pro sedi contrarie) si varès di fevelâ dome se si è cjapâts dentri te stessis condizions che al à vivût Beppino Englaro cu la sô famee. E si varès di fâlu cun massim rispiet e discrezion.
O ai vude maniere di sdongjâ il dot. Amato De Monte cualchi mês dopo di chel Fevrâr 2009 e mi soi permetût di fevelâi cualchi secont par dâi la mê solidarietât pe maniere che al è stât (mal)tratât.
Par chest mi leiarai tal cidin chest libri e us segnali chest link cuntune riflession di pre Tonin su la Patrie dal an passât: fracait chi.
06 maggio 2010
Par chei che ta chê sere a àn sierât i voi par simpri
Recuie eterne, Signôr, pai nestris muarts.
Impie par lôr il sflandôr de tô lûs
par in eterno. Amen
Impie par lôr il sflandôr de tô lûs
par in eterno. Amen
05 maggio 2010
Tiere Furlane 4
Di cualchi mês o ai il grant plasê di jessi il diretôr di Tiere Furlane, une riviste publicade de regjon: o scuen ringraziâ sedi il President sedi l'Assessôr Violino par cheste oportunitât. Cheste esperience mi sta dant tante sodisfazion parcè che o ai la furtune di vê colaboradôrs une vore preparâts, in particolâr Enos Costantini che al à une culture infinide e une grande competence suntune vore di argoments.
Doman, ai 6 di Mai aes 6 di sere o presentarìn il numar 4 a Villa Russiz, a Caprive in provincie di Gurize, ven a stâi, te bande orientâl dal Friûl.
Par savênt di plui, us segnali il link www.regione.fvg.it/tierefurlane, ma ancje il grup di Facebook che o vin screât di pôc e il link al comunicât stampe.
Doman, ai 6 di Mai aes 6 di sere o presentarìn il numar 4 a Villa Russiz, a Caprive in provincie di Gurize, ven a stâi, te bande orientâl dal Friûl.
Par savênt di plui, us segnali il link www.regione.fvg.it/tierefurlane, ma ancje il grup di Facebook che o vin screât di pôc e il link al comunicât stampe.
Iscriviti a: Post (Atom)


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Rut
Cjapitul 2
Rut e va a cjapâ sù spîs
2 1 Noemi e veve, par part dal so om, un parint. Al jere un om benestant, de stesse famee di Elimelec. Al veve non Booz. 2 Rut la moabite i disè a Noemi: “Lassaitmi lâ tai cjamps a cjapâ sù i spîs daûr di chel che mi varà di bon voli”. Jê i rispuindè: “Va, fie mê!”. 3 E cussì Rut e partì par lâ a spiculâ daûr di chei che a seselavin. La furtune le menà intun toc che al jere di Booz, de famee di Elimelec. 4 E ve che Booz al rivà di Betlem. “Il Signôr che al sedi cun vualtris” dissal a di chei che a taiavin vuardi, e lôr i rispuinderin: “Che il Signôr ti benedissi!”. 5 Alore Booz i domandà al famei che al jere sorestant dai seseladôrs: “Di cui ese cheste zovine?”. 6 Il famei sorestant dai seseladôrs i rispuindè: “Cheste zovine e je la moabite, chê ch’e je tornade indaûr dai cjamps di Moab cun Noemi. 7 E à dit: Lassimi cjapâ sù e regonâ ce che al cole dai balçûi daûr di chei che a tain. E cussì e je rivade e restade; di buinore fintremai cumò e à polsât si e no un lamp”. 8 Dissal Booz a Rut: “Scoltimi, fie mê. No sta lâ a spiculâ tai cjamps di nissun altri; no sta lâ vie di chi, ma staur daprûf ai miei fameis. 9 Cjale ben il toc che a seselin e staur daûr. Ten a ments che jo ur ài inibît ai miei fameis di fâti malegraciis. Se tu âs sêt, va a bevi tai vâs di crep e ristoriti cun ce che a varan urît”. 10 Alore Rut si butà cu la muse par tiere denant di lui e i disè: “Cemût mai che tu mi âs cjapade tant di buine bande e tu t’interessis di me che o soi dome une foreste?”. 11 Dissal Booz: “Al è che mi àn ripuartât dut ce che tu âs fat par tô madone dopo de muart dal to om; cemût che tu âs bandonât to pari, tô mari e la tiere là che tu jeris nassude par vignî tune int che no tu le vevis mai cognossude ni îr ni îr l’altri. 12 Il Signôr ti rimerti di dut ce che tu âs fat e la tô pae ch’e sedi incolme de bande dal Signôr, Diu di Israel, che tu sês lade a parâti sot des sôs alis”. 13 Jê i disè: “Podessio jessiti simpri agrât, paron gno! Tu mi âs dât confuart e tu âs fevelât al cûr de tô sierve, jo che no soi nancje compagne di une des tôs massariis”. 14 Sul gustâ, Booz i disè a Rut: “Ven ca, mangje un toc di chest pan e tocje la tô bocjade tal asêt”. Alore jê si comodà dongje dai seseladôrs e Booz i esibì ancje une grampe di forment brustulît. Int mangjà fin che int vè avonde e ancjemò int vanzà. 15 Cuant che e tornà a jevâ sù par lâ a regonâ i spîs, Booz ur dè ai siei fameis chest ordin: “Lassaitle cjapâ sù framieç dai côi e vualtris viodêt di no fâi malegraciis. 16 Anzit, cirît di gjavâ fûr cualchi spî dai vuestris balçûi e lassaitju colâ abàs per ch’e puedi cjapâju sù, e no stait a vosâi”. 17 Rut e spiculà tai cjamps fintremai sore sere e, cuant che e vè batût ce ch’e veve tirât dongje, and jere dibot un efa di vuardi. 18 Lu cjapà sù, e tornà in citât e sô madone e viodè trop ch’e veve spiculât; e tirà fûr ce che i veve vanzât dopo di vê mangjât e jal dè a jê.
19 Sô madone i domandà: “Dulà âstu stât po vuê a spiculâ, dulà âstu stât a vore? Benedet seial chel che al à vût dûl di te!”. Rut i contà a sô madone là ch’e veve stât a vore e i disè: “L’om che o ài stât a vore vuê al à non Booz”. 20 Disè Noemi a sô brût: “Benedet seial dal Signôr, che nol lasse di pandi il so boncûr cui vîfs e cui muarts!”. E Noemi e zontà: “Chest om, o vin parintât drete; al è un di chei che a àn dirit di sfrancjânus”. 21 Rut la moabite i disè a sô madone: “Mi à dit cussì: Reste cui miei fameis fin che no varan finît di seselâ”. 22 E Noemi i disè a sô brût: “Al è miôr, fie mê, che tu ledis cu lis sôs siervis; cussì no ti fasaran malegraciis tun altri cjamp”. 23 E jê e restà cu lis siervis di Booz a spiculâ fin che no vevin finît di taiâ il vuardi e il forment. Po e tornà a stâ li di sô madone.
Notis:
- 2,2 - I puars a vevin dirit di lâ a spiculâ dopo de ricolte, ma dome se il paron al veve boncûr e ju lassave.
- 2,5 - In Orient ogni femine e je di cualchidun: dal om, dal fradi o dal paron.
- 2,15 - La leç i permeteve dome di cjapâ sù ce che al colave dai balçûi dai seseladôrs (Lv 19,19); culì si trate duncje di un plasê.
- 2,19 - Noemi e reste maraveade pal grum di vuardi cjapât sù di Rut. Une “misure” (un efa) e valeve un 45 litros.
- 2,20 - Culì si trate di dôs leçs: 1. chê di no lassâ che la robe e ledi in mans forestis e alore si à di comprâ il cjamp di Rut (Lv 25,23); 2. chê dal levirât, là che il fradi dal om o il parint plui stret al à di cjoli la vedue. Ma Booz nol è il parint plui stret. (v. 3,12).


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Luche
Cjapitul 10
IL VIAç VIERS GJERUSALEM
La mission dai dissepui
10 1 Dopo di chescj fats, il Signôr al sielgè altris setantedoi dissepui e ju mandà doi par doi denant di sè, in ogni citât e lûc ch’al stave par visitâ. 2 Ur diseve: “Il racolt al è bondant, ma lavorents and è pôcs. Preait alore il paron dal cjamp par ch’al mandi lavorents pal so racolt. 3 Lait! Ve, jo us mandi come agnei framieç dai lôfs. 4 No stait a puartâ ni sporte, ni sac, ni sandui. Par strade no stait a saludâ nissun. 5 Cuant che o jentrarês tune cjase, disêt prin di dut: Pâs a cheste cjase. 6 Se li and è cualchidun che i ten a la pâs, al cjaparà la pâs che i augurais; senò il vuestri auguri nol valarà nuie. 7 Restait in chê cjase, mangjait e bevêt ce che us daran, parcè che il lavorent al à dirit di jessi paiât. No stait a passâ di une cjase in chê altre. 8 Cuant che o larês intune citât, se cualchidun us acete, mangjait ce che us ufrìs. 9 Vuarît i malâts ch’o cjatais e disêtjur: Il ream di Diu al è dongje. 10 Se invezit o jentrarês intune citât e nissun no us acetarà, lait fûr in place e disêt: 11 Nô o scjassìn cuintri di vualtris ancje il pulvin de vuestre citât che si è tacât tor dai nestris pîts. Tignît aments però che il ream di Diu al è dongje. 12 Us garantìs che te dì dal judizi la int di Sodome e sarà tratade cun mancul rigôr che no la int di chê citât.
13 Puare mai te, Corazin! Puare mai te Betsaide! Parcè che se i meracui fats framieç di vualtris a fossin stâts fats a Tîr e a Sidon, dopomai che la lôr int si saressin convertîts vistintsi cun tant di sac e taponantsi il cjâf di cinise. 14 Par chel te dì dal judizi la int di Tîr e di Sidon a saran tratâts cun mancul rigôr di vualtris.
15 E tu, Cafarnao,
sarâstu forsit puartade fin tal cîl?
No, tu plombarâs jù tal abìs!
16 Chel che us scolte vualtris mi scolte me. Chel che us spresee vualtris mi spresee me. E chel che mi spresee me al spresee chel che mi à mandât”.
I setantedoi a tornin dongje
17 I setantedoi dissepui a tornarin indaûr plens di gjonde disint: “Signôr, parfin i demonis nus ubidissin, cuant che o clamìn il to non”. 18 Lui ur disè: “O viodevi satane a plombâ jù dal cîl come un folc. 19 Jo us ài dât il podê di tibiâ sarpints e sgarpions e di fruçâ ogni potence dal nemì. Nuie nol podarà fâus mâl. 20 No stait però a gjoldi parcè che i demonis us stan sot, ma invezit parcè che i vuestris nons a son scrits tai cîi”.
Mt 11,25-27; 13.16-17
Cjante di laut al Pari
21 In chê stesse ore Gjesù si colmà di gjonde tal Spirtu Sant e al disè: “Ti ài a grât, Pari, Signôr dal cîl e de tiere, parcè che tu âs platadis chestis robis ai sapients e ai inteligjents e tu ur es âs palesadis ai piçui. Sì, Pari, parcè che cussì ti à plasût a ti. 22 Dut mi è stât dât dal Pari gno e nissun nol cognòs cui ch’al è il Fi se no il Pari ni cui ch’al è il Pari se no il Fi e chel che il Fi al volarà palesâjal”.
23 Po si voltà viers dai siei dissepui, ju clamà in bande e ur disè: “Furtunâts i vôi ch’a viodin dutis chestis robis. 24 Di fat us dîs che une vore di profetis e di rês a àn bramât di viodi ce che o viodês vualtris ma no lu àn viodût, e di sintî ce ch’o sintîs vualtris ma no lu àn sintût”.
Mt 22,34-40; Mc 12,29-31
La parabule dal bon samaritan
25 Un dotôr de leç, volint metilu a lis provis, al jevà sù e i disè: “Mestri, ce àio di fâ par vê la vite eterne?”. 26 Gjesù i rispuindè: “Ce esal scrit in te Leç? Ce leistu?”. 27 Chel om i disè: “ Tu amarâs il Signôr, to Diu, cun dut il to cûr, cun dute la tô anime, cun dutis lis tôs fuarcis e cun dut il to sintiment e il to prossim come te in persone ”. 28 Gjesù i disè: “Tu âs rispuindût ben; fâs cussì e tu vivarâs”.
29 Ma il dotôr de leç, volint cjatâ fûr une reson, i disè a Gjesù: “Ma cui isal il gno prossim?”. 30 Gjesù i rispuindè: “Un om al vignive jù di Gjerusalem a Gjeric, cuant che si intivà tai brigants che i puartarin vie dut, lu pestarin e po si ’nt lerin lassantlu li plui di là che di ca. 31 Par cumbinazion al passà par li un predi, al viodè l’om ferît e al lè dret, di chê altre bande de strade. 32 Ancje un levit al passà di li; ancje lui lu viodè e, passant par dongje di lui, al lè pai siei viaçs. 33 Invezit un samaritan ch’al jere in viaç i passà dongje, lu viodè e al sintì dûl di lui. 34 Si sbassà sore di lui, al strucjà vueli e vin su lis sôs feridis e jes fassà. Po lu cjamà sul so mus, lu puartà te locande e al fasè dut il pussibil par judâlu. 35 Tal indoman, al tirà fûr doi denârs, jai dè al ustîr e i disè: Viôt di lui e ce che tu spindarâs in plui tal rifondarai cuant che o torni indaûr. 36 Cui di chescj trê ti parial ch’al sedi stât il prossim di chel che si jere intivât tai brigants?”. 37 Il dotôr de leç i rispuindè: “Chel ch’al sintì dûl di lui”. Alore Gjesù i disè: “Va e fâs ancje tu compagn”.
Marte e Marie
38 Intant ch’a jerin par strade, Gjesù al jentrà tun paîs, e une femine, ch’e veve non Marte, lu lozà in cjase sô. 39 Sô sûr, ch’e veve non Marie, si sentà dongje dai pîts dal Signôr e e stave a scoltâ ce ch’al diseve. 40 Marte invezit e jere dute cjapade des sôs grandis voris. Alore si fasè indenant e i disè: “Signôr, no viodistu che mê sûr mi à implantade dibessole a fâ lis voris? Dîsii mo che mi dedi une man”. 41 Ma Gjesù i rispuindè: “Marte, Marte, tu bacilis e tu scombatis par masse robis. 42 Invezit une sole e je chê ch’e covente. Marie e à sielzude la part plui biele, che nissun no je puartarà vie”.
Mt 6,9-13
Notis:
- 10,2 - Se al à doprât chest paragon, al è probabil che si fos te stagjon che si sesele il forment (Mt 9,37-38).
- 10,4 - A son i conseis che ur à dât ai apuestui cuant che ju à mandâts a predicjâ la prime volte (Lc 9,3).
- 10,13-16 - Mt 11,20-24.
- 10,15 - Is 14,13-15.
- 10,18 - Crist al gjolt che i siei dissepui a vedin tocjât cun man che lui al veve vinçût satane (Is 14,12).
- 10,21-22 - Mt 11,25-27. I dissepui a vevin laudât il so non ma lui i dà la glorie, come simpri, al Pari.
- 10,27 - Dt 6,5; Lv 19,18.
- 10,38 - Daûr dal vanzeli di Zuan si pò tratâ dome dal paîs di Betanie e di Marte e Marie, sûrs di Lazar (Zn 11,1; 12,2-3).


text:
E cheste e je la ultime tornade, dute di gjoldi, di Contis cence cjâf! Fantasie ferbinte 1 Cetante pôre de miserie a tignirin che al mâr si butarin e intun lûc inospitâl a finirin, a lassarin indaûr chel biel paisaç par un toc di tiere, un toc di siums. Fantasie ferbinte 2 Vuê o scuen di tornâ dongje a chest [...]
Categorie: Contis Cence Cjâf
E ve chi, la seconde butade de Contis cence cjâf componudis tant che esercizi didatic dai arlêfs dal cors di furlan avanzât. Si cjate dentri di dut – detulis, haiku, sprocs… -, e al è propite chel il biel! Come simpri o visìn che o vin tocjât pôc tes contis, a di part cualchi stupidagjin di grafie, propit parcè che [...]
Si che duncje, o vin tornât a tira fûr chest banner di cualchi an fa. Cuissà cui che sal vise… Ma nuie pôre, us al visìn nô! O vevin inmaneât un concors di contis curtissimis, che a vevin la carateristiche di no lâ “a cjâf”, ven a stâi di no vê dentri un pont fer e jessi, par tant, [...]
MANDI A DUCJ! E ve chi, di bot e sclop, i risultâts dal concors “Contis Cence Cjâf“ scjadût cul 31 di Dicembar e cun dai timps dut câs no tant luncs, ancje se lu sai che lis contis a jerin curtis. Ma jessint che il vuestri Ostîr al veve voie che cheste prime edizion dal Concors cence cjâf al fos [...]
Un Concors par Contis Curtissimis CE ROBE ISE? Contis Cence Cjâf al è un concors par contis curtissimis in lenghe furlane – la version furlane dal aromai innomenât fun cool! – inmaneât de osterie leterarie Contecurte. Si àn di scrivi Contis curtis, ma curtis, ma cussì curtis, che non àn di rivâ adore a lâ a cjâf, ven a stâi [...]
01 – La Vite Inçopedât tai siei voi, braçolansi tal so pet, tal so cûr come la elare sul mûr, al cirive la vite. di Nello Malisano 02 – La bondance e la miserie Cjoli là che al è e meti là che nol è. Le panarie dal paron si jere svuedade e ator ator de taule la polente e [...]


text:
Resto:: schedis didatichis par imparâ a cjalâ lis oparis di art in Friûl / [par cure di Elisa Bado ... et al.]. - Udin : Societât filologjiche furlane, 2021. - 111 p. : ill. ; 30 cm. - (I Cuaders dal Docuscuele ; 4)
Collana:I Cuaders dal Docuscuele
Anno edizione:201
ISBN:978-88-7636-357-3
Prezzo:€ 10,00
Prezzo Soci SFF:€ 7,00
Contenuto:Racuelte di 70 schedis didatichis, ognidune dedicade a une divierse opare presinte tal panorame artistic furlan, metudis in ordin cronologic des origjins fin al dì di vuê. La opare e à doi intindiments: supuartâ l'insegnament de lenghe furlane e la cognossince dal patrimoni locâl e sugjerî une metodiche divierse di chê tradizionâl al studi de storie de art.
-30% per i soci
della Società Filologica Friulana
Spedizione
Le spese di spedizione (porto, imballo e bollo) sono a carico del committente. La merce viaggia a rischio dello stesso committente.


text:
Siele Carnize: glesie di Sante Ane (m. 1077)
Home Trois Troi Furlan Setime tape Siele Carnize Foto 3
Rifugio A.N.A. - Prato di Resia
Località attraversate
E à vût une cierte impuartance sot dal domini venezian pe difese des Sielis di Carnize e di Vuardie che a àn permetût di rivâ ae val dal Lusinç in Slovenie. Par chest fin e je stade intal cjanâl la presince di une guarnigjon militâr cun fortificazions a Stolvize e a Sant Zorç.
Steme comunâl
di Resie
Rifugio A.N.A. - Prato di Resia
Località attraversate
Steme comunâl
di Resie
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Isaie
Cjapitul 11
il libri dal emanuel
PRIME PART
Il re messianic de pâs
11 1 Ma un sfiol al saltarà fûr dal tronc di Jesse
e une menade e vignarà fûr des sôs lidrîs.
2 Sore di lui si poiarà il spirt dal Signôr,
spirt di sapience e di inteligjence,
spirt di consei e di coragjo,
spirt di cognossince e di timôr dal Signôr.
3 Al cjatarà la sô contentece tal timôr dal Signôr.
Nol judicarà seont lis aparincis
e nancje nol fasarà sentence par sintût a dî;
4 ma al judicarà i misars cun justizie
e al cjaparà decisions justis pai puars de tiere;
al pacarà il prepotent cu la vuiscje de sô bocje
e al fasarà murî il trist cu la soflade dai siei lavris.
5 La justizie e sarà la fasse dai siei ombui
e la fedeltât la cengle dai siei flancs.
6 Il lôf al vivarà insieme cul agnel
e la pantere si distirarà insieme cul cjavret;
il vidiel e il leon a passonaran insieme,
un frutut piçul ju menarà.
7 La vacje e l’ors a passonaran,
i lôr piçui si distiraran insieme,
il leon al mangjarà stranc a usance il bo.
8 Il frutut di tete al matearà su la buse dal sarpint
e il canai al metarà la man te cove de lipare.
9 No si fasarà mâl ni dam di sorte
sun dute la mê sante mont,
parcè che la tiere e sarà incolme
de cognossince dal Signôr,
come che lis aghis a cuviergin il mâr.
Si torne dal esili
10 In chê dì al sucedarà
che la lidrîs di Jesse
si alçarà sù tant che bandiere pai popui;
i forescj a coraran viers di jê,
e la sô cjase e sarà plene di glorie.
11 E in chê dì al sucedarà
che il Signôr al slungjarà di gnûf la sô man
par sfrancjâ il rest dal so popul,
restât de Assirie e dal Egjit,
di Patros, de Etiopie e di Elam,
di Senaar e di Amat e des isulis dal mâr.
12 Lui al alçarà une bandiere viers dai forescj
e al tirarà dongje i dispierdûts di Israel,
al metarà adun dai cuatri cjantons dal mont
i sparniçâts di Gjude.
13 La gjelosie di Efraim e sarà gjavade,
e i nemîs di Gjude a saran fruçâts;
Efraim nol invidiarà plui Gjude
e Gjude nol varà plui rusin cuintri di Efraim.
14 Ma ur plombaran intor ai filisteus a soreli a mont
e insieme a dispuearan i fîs de jevade;
Edom e Moab a saran lôr paronance
e i fîs di Amon a saran lôr sotans.
15 Il Signôr al secjarà la lenghe dal mâr dal Egjit
e al scjassarà la sô man sul flum
cu la fuarce dal so spirt,
e lu spartissarà in siet riui
di rivâ a passâlu ancje cui sandui.
16 E a sarà une strade pal rest dal so popul,
di ce che si salvarà de Assirie,
come ch’e je stade par Israel
cuant che al è saltât fûr de tiere dal Egjit.
Notis:
- 11,1 - In chest poeme Isaie al presente la persone, lis cualitâts e il ream ideâl dal dissendent di David, che al puartarà justizie e pâs a dut il mont.
- 11,2 - Il “spirt dal Signôr” e je la fuarce e la virtût che Diu ur dà a lis personis che lui al à sielzudis. Ur ven dât ai judiçs, ai rês, ai profetis. Il re messianic al gjolt in continuazion di cheste plenece de fuarce di Diu, che si palese tai “dons”. I LXX e la Volgade a lein “pietât” impen di “timôr di Diu”, e cussì si à la tabele dai “siet dons dal Spirtu Sant”.
- 11,6 - La lote e il disordin a son jentrâts tal mont midiant de ribelion dal om cuintri di Diu (Gjen 3,17-19); il re messianic al tornarà a ripuartâ la pâs e la armonie ch’a jerin tal progjet origjinari di Diu.
- 11,11 - Patros, tal alt Egjit.
- 11,14 - I fîs de jevade a son lis tribûs ch’a torseonavin a soreli jevât dal Gjordan e dal mâr Muart.
- 11,15 - I esiliâts, tornant dongje, a ripetaran la esperience dal esodo, cuant che Diu al à suiât il mâr des Cjanussis. Il flum al è l’Eufrât.


text:
Emozions di ingjustri e no dome chel
Comments
-
Anonimo21 Aprile 2011
E dopo no sta là intor a dì che no tu ses, o che non tu sas poetà, ché si viot che tu as let, studiat e onorat la lenghe cun umiltat e dignitat, tant che to barbe ti sta cjalant e ti spiete lassù par tabajà di ce che… dì po', salvadeat, se cuanc cal mur un Pape al max lu fasin Sant, cuanc cal mur un Re e dan il prim premi a un scritor di Lestizze, par fa gioldi I Serafins, le comunitat e un di Udin cal olse diti BRAF!
ps – viot di spetà a là dal barbe, eh, parcé mi plasares che to mame e to pari e sdrindulassin intor i toi frus. Mandi
Frank
-
Anonimo21 Aprile 2011
Tu penseras che mi soi imberdeat, e invezit no, ancje a Udin si sa che tu ses di Sclaunic. Buine Pasche
-


text:
LENGHIS
Ce che al è Lenghis
Lenghis al è une plateforme didatiche pal insegnament e l’aprendiment des lenghis in forme contrastive, metintlis a confront, cul mieç informatic, realizade dal Centri di Linguistiche Aplicade Agnul Pitane (CLAAP), cul finanziament e cu la colaborazion de Agjenzie Regjonâl pe Lenghe Furlane (ARLeF). Al è util in particolâr pe lenghe furlane.
Lenghis al è in stât di gjenerâ une schirie di ativitâts di laboratori linguistic, chês plui classichis, intor di un o plui tescj te stesse lenghe o in lenghis diferentis e in forme multimediâl, cun peraule, imagjin e vôs.
Al à une Biblioteche organizade in plui dissiplinis, categoriis e nivei di scuele, potenzialmentri infinide, in fieri, par cumò furnide massime di schedis didatichis, pensade in funzion dal Laboratori linguistic.
Lenghis al intint di sei un jutori sussidiari ai insegnants pal insegnament de lenghe furlane, ma tal contest dal insegnament di plui lenghis. In gracie che al pues sei difondût vie Internet, al pues rivâ in ogni scuele e in ogni cjase, cence scugnî sopuartâ i coscj de cjarte stampade e de sô difusion.
Stant che Lenghis al è bon par cualsisedi lenghe, si è fate ancje une edizion pe lenghe greghe, in colaborazion cul Kέvtpo Eλλnvιkoύ Πoλιtισuoύ (Centri di Culture Greghe) di Santorini e si previôt di fândi une ancje pe lenghe sarde.
Cui che o sin
La societât cooperative Claap si ocupe di realizâ struments di linguistiche computazionâl, prodots informatics e di editorie e di furnî servizis a supuart des lenghis minorizadis e in particolâr de lenghe furlane.
Nassût tal 2012, il CLAAP al è stât costituît di un grup di professioniscj cun esperience tal cjamp scolastic e tal cjamp de linguistiche e de linguistiche computazionâl che a àn ispirade, ideade e sostignude la normalizazion de lenghe furlane e che a àn contribuît a realizâ i plui impuartants imprescj informatics pal Furlan: il Grant Dizionari Bilengâl Talian Furlan (GDB TF), il Coretôr Ortografic Furlan (COF), il Dizionari Ortografic Furlan (DOF), il tradutôr automatic talian-furlan Jude e il Corpus informatizât de lenghe furlane.
Plan editoriâl e Comission Didatiche
La Comission Didatiche Lenghis-Ladint (CODLL) e je une comission de Agjenzie Regjonâl pe Lenghe Furlane (ARLeF) istituide tal 2018 par realizâ un plan di editorie didatiche: la publicazion sistematiche, de scuele di infanzie fin a dute la scuele dal oblic, des schedis eletronichis su la plateforme dal program Lenghis-Ladint, che si puedin difondi vie web e che a corispuindin aes pagjinis dai manuâi di test di ogni dissipline, des leturis aes matematichis, des siencis a storie e gjeografie e v.i.
Lis schedis a curin l’aprendiment de lenghe furlane, taliane e inglese in gjenar e intal lengaç tecnic-specialistic di ogni dissipline, intun contest di didatiche plurilinguistiche che si davuelç metint in corispondence i tescj tes trê lenghis intun spetri larc di ativitâts specifichis dal aprendiment linguistic. L’aprendiment dai contignûts dissiplinârs si davuelç inalore parie cul aprendiment dai lengaçs specifics furlans, talians e inglês che ju supuartin.
La CODLL e je costituide di insegnants che a riferissin al CLAAP e a DOCUSCUELE, che a son lis dôs entitâts che le àn costituide par sei ricognossude de ARLeF.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Sofonie
Cjapitul 3
SENTENCIS CUINTRI DI GJERUSALEM
Cuintri de citât cjaviestre…
3 1 Puare mai jê la citât cjaviestre e soce,
la citât prepotente!
2 No à mai volût scoltâ l’invît,
no à mai volude acetâ la corezion.
No à metude intal Signôr la sô fidance,
no si è svicinade al so Diu.
3 I siei princips dentri di jê
a son tant che leons ch’a rugnin;
i siei judiçs tant che i lôfs sore sere,
che no àn slambrât nuie di buinore in ca;
4 i siei profetis a son vantons,
oms plens di falsetât;
i siei predis a profanin lis robis santis,
a van cuintri de leç.
5 Il Signôr just al è framieç di jê,
lui nol fâs tristeriis;
a buinore al mande fûr il so decret
che nol discjât cul rivâ de lûs.
Il trist però nol cognòs vergogne.
… e infedele
6 O ài svinidrîts i popui,
a son stadis sdrumadis lis lôr toressis,
o ài fatis deventâ desertis lis lôr stradis,
par li nol passe nancje un;
a son stadis rafadis lis lôr citâts,
nissun nol vîf plui aventi.
7 O pensavi: “Almancul tu tu mi temarâs,
tu ti lassarâs coregi di sigûr!
No podaran scomparî dai siei vôi
dutis lis visitis che jo i ài fatis!”.
Sì lafè! A àn spesseât a corompi
dutis lis lôr voris.
8 Pa la cuâl spietaitmi – sentence dal Signôr –
la dì ch’o jevarai sù a incolpâus;
propit, o ài decidût di tirâ dongje i forescj,
di clamâ adun i reams,
par strucjâ sore di vualtris la mê rabie,
dut il fugôr de mê ire.
Propit! Cul fûc de mê passion o consumarai
dute la tiere!
PROMESSIS
Ducj i forescj si convertissaran
9 Propit! In chê volte ur darai ai forescj
lavris monts,
par che ducj a clamin il non dal Signôr,
par che lu servissin sot dal stes jôf.
10 De rive dai flums de Etiopie
fint ai ultins cjantons de tramontane
a vignaran a puartâmi ufiertis.
Gjerusalem e sarà smondeade
11 In chê dì
no tu varâs plui ce vergognâti des tôs voris,
che tu âs fatis cuintri di me;
parcè che in chê volte jo o gjavarai dal to grim
i tiei supierbeôs e i vantons
e tu le finissarâs di fâti viodi grande
su la mê mont sante.
12 O lassarai framieç di te
un popul puar e sclet,
ch’al cirarà ripâr tal non dal Signôr:
13 il rest di Israel.
No fasaran plui tristeriis
e no disaran plui falsetâts,
no si cjatarà plui su la lôr bocje
une lenghe bausarie.
A passonaran e a polsaran
cence che nissun no ur fasi malegraciis.
Il Signôr al sarà re di Gjerusalem
14 Gjolt, fie di Sion,
indalegriti, Israel,
sta contente e gjolt cun dut il cûr,
fie di Gjerusalem:
15 il Signôr al à parâts jù i decrets de tô condane
al à fat lâ il to nemì par un’altre strade.
Il Signôr, re di Israel, al è framieç di te,
no sta vê plui pôre di disgraciis.
Gjerusalem e sarà salve
16 In chê dì si disarà a Gjerusalem:
“No sta vê pôre, Sion,
no sta lassâti colâ i braçs!
17 Il Signôr, to Diu, al è framieç di te,
lui al è un vuerîr ch’al salve.
Lui al scriularà di gjonde par te,
ti tornarà a fâ gnove pal so bonvolê,
al saltarà par te scriulant
18 come tai dîs di fieste”.
O ài tirade vie di te la disgracie,
o ài gjavade di te la vergogne.
19 Ve: o fruçarai in chê dì
ducj chei che ti tibiin.
O salvarai chel ch’al çuetee
e o tirarai dongje chel ch’al è straviât;
ur fasarai vê laude e innomine
par dut là ch’a jerin stâts sblefâts.
Gjerusalem e sarà restaurade
20 In chê volte o sarai jo denant di vualtris;
in chê volte jo us fasarai polsâ.
Us fasarai vê laut e innomine
framieç di ducj i popui de tiere,
cuant che denant dai vuestris vôi
o varai finît di tornâus a meti in sest,
al dîs il Signôr.
Notis:
- 3,2 - La corezion e jere la schirie di disgraciis che Diu i veve mandadis par fâle rinsavî.
- 3,3 - Ognidune des classis dirigjentis (princips, judiçs, profetis e predis) e à, inte responsabilitât gjenerâl, la sô part specifiche di colpe, tant plui grande tratantsi di sorestants.
- 3,7 - Ogni câs, biel o brut, al è une presince di confuart o di corezion di Diu, ch’al ven a viodi de sô int.
- 3,9 - Sofonie nol è il prin a profetâ la conversion dai forescj o paians. Dopo dal esili, ducj i profetis a slargjaran i lôr vôi sul mont intîr.
- 3,15 - Ancje dopo metude sù la monarchie, l’unic vêr re di Israel al è il Signôr, dal moment che “lis pioris”, vadì il popul, a son sôs e no lis mole a dinissun.
- 3,19 - Il Signôr al è un Diu ch’al savolte lis realtâts dal mont, sbassant i grancj e puartant in alt i plui puars e debui.


text:
“Fieste de Patrie dal Friûl”: bant ARLeF pai Comuns
25 mil euros destinâts ai ents locâi che a vuelin celebrâ il 3 di Avrîl
La Agjenzie Regjonâl pe Lenghe Furlane - ARLeF e sostignarà, cun 25 mil euros in totâl, i ents locâi che a vuelin realizâ events colaterâi ae Fieste de Patrie dal Friûl. Rivade ae edizion numar 44, la fieste e cole ai 3 di Avrîl e e ricuarde la date di costituzion dal Stât patriarcjâl furlan intal 1077. Chest an l’event principâl si davuelzarà ai 11 di Avrîl e al varà tant che sede principâl Udin.
A podaran acedi ai fonts i ents cun sede legâl intai teritori des ex provinciis di Gurize, Pordenon e Udin, e – pe prime volte – ancje i Comuns furlans dal Venit (Cint, Concuardie, Fossalte, Gruâr, Puart, San Michêl dal Tiliment, Tei) in graciis di un acuardi tra lis Regjons Friûl-V.J. e Venit dai 17 di Setembar stâts.
Daûr di ce che al previôt il bant, disponibil su www.arlef.it te sezion “Bants, garis e avîs 2021”, a saran finanziadis lis ativitâts che a vuelin valorizâ lis origjins, la culture e la storie di autonomie dal popul furlan. In particolâr: events di cualitât, di realizâ online, che a rivin a fâ partecipâ soredut lis gjenerazions plui zovinis e che a sedin indreçâts a fâ cognossi e/o aprofondî la lenghe, la storie e la culture furlane; ma ancje stampe e difusion di publicazions che a vedin il stes obietîf; infin realizazion e instalazion di lastris, targhis o insegnis turistichis cul fin di memoreâ personalitâts che a àn contribuît in maniere impuartante ae conservazion e al disvilup de identitât furlane.
Lis ativitâts culturâls a podaran jessi realizadis di un ent locâl singul o pûr di agregazions. Lis domandis a varan di rivâ, dentri dai 8 di Març dal 2021, dome midiant di PEC ae direzion: arlef@certgov.fvg.it.
Par dutis lis informazions sul al bant, si pues telefonâ al 0432 555910, o scrivi a: federica.delpino@regione.fvg.it
Forse ti può interessare anche:
Non sei abilitato all'invio del commento.
Effettua il Login per poter inviare un commento


text:
CULTURE - ART-Â. Lis stradis de anime di Franco Maschio
Al è impussibil no jessi tacâts de positivitât e dal entusiasim di Franco Maschio, il scultôr dai fruts che si rimpinin sui scois a Caorle, dal gjigant ungaretian a braçs vierts che si “ilumine di imens” a Sante Marie la Lungje, des mans che si alcin viers il cîl tal “Dal profont a ti o sberli o Signôr” tal domo di Vençon – omaç aes vitimis dal taramot –, dal paiasso tal plui biel parc di Montecarlo. Franco al è un om realizât. Tal lavôr e te vite. Al baste cjalâlu. E pensâ che il so percors di artist al è partît a planc e cun tantis dificoltâts. Diplomât al “Malignani” di Udin, 22 agns indaûr, cun femine e doi fruts piçui, Maschio al molà il so puest di vore di tecnic metalurgjic ae Pittini di Osôf par secondâ la sô vocazion: la art. Ae fonde de decision une passion fuarte e tante determinazion e, massime, il supuart de famee, amatissime, che il scultôr al à simpri iniment. Se vuê al vîf di art e al è preseât e amirât ancje fûr dai confins de Patrie, al è mert di cui che i sta dongje. Emotivementri e fisichementri. I siei cjârs, di fat, a vivin cun lui inte cjase/laboratori di vie Udin, ae jentrade di Maian, vignint di Farle, tal mieç dai cjamps. Al è li che al da anime a pieris e çoncs. Nuie di impuartât. Franco al lavore dome materiâi locâi: de piere piasentine a cjastinârs, noglârs, morârs o cuargnolârs di chenti. Une sielte che e marche il leam, fuartonon, cun cheste tiere. Lui che al è “di raze Piave”. I siei, di fat, a son rivâts di Trevîs. Ma «jo o soi nassût achì, o soi furlan e o tabai furlan», al marche. Franco al sint di apartignî a cheste tiere. Lu dîs a clâr. E, cu la sô art, al à voie di rapresentâ chel sens di apartignince, di rapresentâ une comunitât, chê furlane, ancje par «sburtâle a alçâ il cjâf, a cjapâ cussience di ce che e jê». Ancje par chest e par “elevâ” i furlans, e je nassude, tal grim de famee Maschio, la idee di meti in pîts une oasi artistiche a Maian, dongje dal laboratori di vie Udin: un lûc che no dome al dedi acet aes oparis dal artist, ma che al sedi bon di trasmeti a fruts e grancj il sens dal biel.
Piere, len, metal. La materie e cambie, ma no la intensitât che a trasmetin lis oparis di Maschio: incuintris di maris e di fîs sospindûts intune lûs di inocence, personaçs che a polsin o che a pensin, evoluzions di atletis e balarins invuluçâts di fîi dinamics, abraçs tenars di inamorâts zovanissims, tors di personis che a van sù in alt viers l’infinît e che si tegnin strentis cun mans sproporzionadis rispiet ai cuarps. A son grandis a pueste. «Ce si fasie cence mans?» mi dîs l’artist maianês, contantmi di cuant che, picinin, al fasè un pipinut di ciment e, braurôs, lu mostrà a so pari, che i domandà dulà che al ves cjolt il ciment. «Ti tai lis mans!», i disè, scuvierzût che lu veve robât ai muradôrs. Chel amoniment, Maschio lu à simpri vût iniment, viodût che lis mans a son ancje l’imprest de sô creativitât.
Franco al cjale la nature e le invide a creâ cun lui. Al mude lis pieris in bestiis. Al vierç i arbui par liberâ il Crist in crôs che i àn dât acet par agns. Al gjave fûr di lidrîs musis e figuris di tension rare. I cuarps a son suts e sfilâts, par dâ il sens di moviment. Colôrs, ruspidecis e venis de piere e dal len, che a dan un efiet pitoric di no finît, a contin oms e feminis, lis lôr storiis, lis lôr faturis e lis lôr debolecis, lis lôr emozions. A ricorin i temis de maternitât, de caritât, de solidarietât, de atenzion a chel altri, che a rivin dal didentri dal artist. Messaçs che a nassin dal cûr e che a fevelin al cûr di cui che al cjale lis sôs sculturis.
Erika Adami


text:
“discorint par furlan” – conversaciones partecipativas
Alore… Ae fin dal an passât, viers dicembar, al è stât un moment che o jeri pardabon stuf. O feveli soredut dal lavôr, in bande de situazion pandemiche e di dut il rest. O soi stât un che simpri al à cjatât il timp di gjavâsi vie ancje cinc minûts di zornade par regalâsi e regalâ alc di biel. Sedi scrivi alc, lei cualchi rie, inzornâ un blog, fâ un zîr pai cjamps… ben po, cumò, ma ancje a dicembar, o stoi lavorant 8-9 oris in dî di lezion, paiât une miserie, e o rivavi cjase cul cjâf cetant strac che la uniche idee e jere che di bevi e cjalâ il mûr. Alore, soi lât a licenziâmi, e che e je une robe che o ai fat. No che o puedi permetimi di licenziâmi, clare, ma soi lât a dîs al paron che o mi met a cirî un altri lavôr. Bon. In chei stes dîs o ai ricevude une mail di Auguris di Eduart Baschera, de Argjentine, che al jere un pieç di timp che no lu sintivi par vie di Contecurte, e nol è râr. Contecurte e je une Osterie, e si va e si ven cence rindi cont a di nissun. Nol è strani che un al sparissi par simpri.
Insome.. le ai fate lungje. Ma ta chê mail di Eduart – che e jere une des plui bieli, anzit, cence dubi la plui biele dal an – a jerin scritis un pocjis di robis de sô vite ma soredut e jere dentri une vore di voie e di morbin di fâ robis bielis, cun dut di ce che ti capite intor e dal timp che spes a no si à. Si che, di chê volte, o ai cirût di tornâ a cjapâ in man chel pôc timp che mi vanze fûr dal lavôr (e o lavori simpri masse, e simpri paiât di bant) e dentri di chês altris robis o cîr di stâi daûr sedi a Contecurte, sedi a chest sît che o stês leint e che mi permet, lu stês leint, di sparniçâ lis gnovis che mi rivuardin.
E cheste gnove e rivuarte propite la Argjentine, Eduart e i Fogolârs furlans. E contecurte ancje.
No stoi a dîus ce che o pensi di dut chest parcè che un che al seguìs lis robis in Friûl al pues ben viodi la diference. Pai furlans, la plui part, la lôr lenghe, li personis come me che le doprin, o a fasin robis artistichis come scrivi o ancje dome tignî un sît come Contecurte, a valin ben pôc. No meretin il timp par fâ un banner di reclam come chest ca parsore, no valin une condivision, no valin soredut une robe: Entusiasim. Eco, jo, tes robis che a fâs a ca, no cjati cuasi mail la gjonde, il gust di fâ. E no jentre dome la lenghe, eh… al è propite une maniere di vivi diferente. I students argjentins dal cors Furlan Zero a àn tacât a lei e fevelâ e scrivi par furlan cence cognossilu, recuperant la lenghe dai vons. E al è une maravee ricevi lis lôr contis e viodi cemût che daûr al sedi entusiasim e il gust. Bon… insome. Se o sês furlans di chenti, probabil che no vedis capît ce che o intint, parcè che aromai o intindin il gust des robis come alc di pierdût ancje se o sin pronts a dî che no je vere.
Ve chi… al veve di jessi un post di reclam e mi soi pierdût vie a contâ chê dal ors. Alore fasinlu il reclam!
Sabide di sere o sarai su google meet a fâ une cjacarade cui furlargjentins, aes 10 di sere ore di chenti e 18 di là vie. No ai preparât nuie, e facil che no rivi a preparâ nuie. Ma insome… o sai che o ai une vore di gust di fâ cheste cjacarade!
Ps. no sai se podevi pandi chest incuuintri, ma o crôt di sì. Se nol fos cussì Eduart mi sbilfarà, ma no ai pôre di lui. 😛
pps. La imagjin no jentre nuie, ma o ai comprât un libri par fruts bielonon e o vevi voie di meti un pôc di colôr e un drâc ta chest post, ancje parcè che chest sît al è nassût par condividi “robis bielis”. 🙂
Comments
-
Marcelo del Mestre18 Febbraio 2021
Al È un drâc straç🤣…dome tu…abracjs di cûr…cividin sabide…(chest Al È un des problemis che o Ai Trovât chi…prime letare di ogni peraule il met maiusculis…
-
-
Marcelo Del Mestre21 Febbraio 2021
Graciis dal to timp cun nô vue!…o devi jessi sicur che corbe al Volê Dî “Menabighis”…podesistu spiegâmi il Concet?
Graciis!…al è stât un plasè pardabon!
-
Marcelo Del Mestre21 Febbraio 2021
Che robis al volê dî
-
-
Marcelo del Mestre23 Febbraio 2021
Graciis!…alore al diventara il gno prosim nick-name or non utent 🤣
-
Marcelo del Mestre23 Febbraio 2021
Une robe cence relazion: il font che tu ai doprât par chest sit e je une vore biele: Cemut si clamie?…graciis
-
Astrid24 Febbraio 2021
Mandi Marcelo! Il font si clame Cormorant Garamond e si pues discjamâlu di rive in jù dal sît di Google Fonts https://fonts.google.com/specimen/Cormorant+Garamond?preview.text_type=custom
-
-
-
-
-
Astrid21 Febbraio 2021
Par me al è stât bielissim sintî fevelâ furlan cul acent de Argjentine! E cognossi la storie dai nestris emigrants.
-
19 Marzo 2021


text:
Socialisim
Par socialisim si intindin dutis lis dotrinis sociâls , politichis e economichis che vuelin puartâ a une trasfomazion de societât tal sens de avualitât di ducj i citadins tal plan sociâl,economic e giuridic. Si puès ancje definî un model o sisteme economic indulâ "sociâl" significhe dute la popolazion.
Tal Votcent , dutis lis dotrinis socialistis vevin come finalitât il superament da lis classis sociâls e le sopresion de proprietât privade dai mieç di produzion e di scambi.Fin al 1848 , lis peraulis socialisim e comunism jerin consideradis scuasit compagnis.Tal Manifest dal partît comunist , Karl Marx e Fredrich Engels fasin une division jenfri "socialisim utopistic" e "socialisim scientific" che clamin ancje comunism par meti in evidence lis diferencis cul prin.
Uê il socialisim je une ideologie distacde dal comunism , ancje se cualchi volte le infulence marxiste ven condividude nome in bande , e al è rapresentât soredut dal socialisim liberâl o de socialdemocrazie , formis di socialisim che no vuelin le abolizion dal capitalisim ma a un miorament de societât e a un sisteme economic misturât.
Tal pinsîr marxiste , il socialisim e il comunism jerin dôs fasis dal procès di trasformazion de societât: il socialisim proviodeve la statalizazion e la ditature dal proletariât che viodeve la realizazion di un gnûf concet di Stât , diferent da chel de borghesie par passâ al comunism intindût come le libare associazion di ducj. Al contrari dal anarchisim , che ûl le abolizion di dutis lis organizazions statâls fin dal inizi , le concezion di Karl Marx viôt doi passaçs: le ditature dal proletariât e le societât cence classis.Ma la secont passaç ven bandonât scuasit daûrman da ducj i paîs dal socialisim reâl.Tal pinsîr origjnâl jere proviodude la dissoluzion dal Stât parce che i mieç di produzion jerin tornâts a la coletivitât.Tal stês timp , vignive svilupade une atre forme di pinsîr derivât dal socialisim :l' anarchisim , une forme di organisazion coletive dulâ che le avualitât economiche , giuridiche e sociâl je basade su la libertât da lis personis , cence nissune forme di podê , comprindût ancje il podê statâl.Cheste dotrine si concretizave in tes teorîs di Pierre-Joseph Proud'hon in polemiche cun Marx. Il scuintri provoche une separazion tal mieç de Associazion Internazionâl dai lavoradôrs. Tal XX secul,marxiscj e anarchics si cjatin tantis voltis a condividi e scombati flanc a flanc tai prins timps des vueris rivoluzionarsi come le vuere civîl spagnole o in te rivoluzion di otubar russe, tonant a scontrasi e rivant a la represion dai socialiscj libertaris de bande dai marxiscj (rivoluzion anarchiche spagnole , revuelte di Kronštadt). le separazion dal significât des peraulis "socialisim" e "comunisim" in tal contest marxiste ven fate par iniziative di Lenin: cun la rivoluzion bolsceviche (19179 e le costituzion de Internazionâl Comuniste clamade ancje Tiarce Internazionâl (1919) , le part pui rivoluzionarie dal socialisim si distache par organizasi in tai partîts comuniscj , cuant che i partîts socialiscj , orientâts tal sens riformiste e inserîts in tai sistemis democratics dai paîs , cjapin lis distanzis da lis teorîs marxistis , e in dut câs dal leninisim , recuperant lis istanzis liberâls dal utopisim socialiste prime di Marx , par dâ vite al socialisim democratic , a le socialdemocrazie , e al socialisim liberâl. In tal finâl dal XX secul , ancje i pui grancj partîts comuniscj , pui di cualchi volte orientâts tal sens riformiste e ancje lôr iserîts tai sistemis democratics , cjapin lis distancis dal marxisim intindût tal sens origjinari rivoluzionari , cence vignî mancul a ideîs come il socialisim rivoluzionari e il massimalisim.
Il socialisim tal timp , si è dividût , e al a misturât il pinsîr socialiste cun atrîs connotazions politichis come par esempli il socialisim cristian , l'ecosocialisim , il socialisim dal XXI secul.


text:
Istruzions pe ricercje avanzade
Note: La mascare de ricercje avanzade e ten memorie des cundizions dadis. Inalore, se si vuelin fâ altris ricercjis avanzadis, bisugne visâsi di gjavâ vie prime lis cundizions che no interessin une par une o dutis intune cul boton Scancele dut.
Cundizion de peraule-leme taliane
Se si vûl che la liste e vedi lemis monorematics o polirematics o confìs che a contegnin un ciert leme intîr o un bocon si scrîf il leme, o il bocon di leme, tal spazi di scriture indicât cun leme o bocon di leme. Se si scrivin dome bocons di leme, si à di visâsi di meti il segn * pes parts che a mancjin. Se no si dan indicazions, si intint che no si metin limits a la ricercje considerade.
Cundizions di limit superiôr e inferiôr
Cu la cundizion indicade cun Limits di: a: si pues strenzi la liste, che e ven fûr in ordin alfabetic, di un limit superiôr a un limit inferiôr determinâts. Par esempli, si pues vê dome i lemis che a van de letare c ae letare p, o dal leme ballo al leme colpo.
Se no si dan indicazions, si intint che si vuelin dutis lis peraulis, dal a al z.
Cundizion dal gjenar di peraule-leme taliane
Si pues sielzi di vê tai risultâts dome lemis monorematichs, o dome polirematics, o dome confìs o une cumbinazion dai gjenars. Par impostâ la sielte si cliche i cuadreluts dongje de indicazion Monorematichis, Polirematichis e Confìs
Se no si da nissune indicazion, in nissune des trê categoriis, si intint che la liste lis presente dutis. Dome se si da une o plui indicazions, la liste e presente lis peraulis che a jentrin in chês e dome in chês categoriis indicadis.
Cundizions di sinonims, contraris e fraseologjie de bande taliane e di definizions e fraseologjie de bande furlane
Dongje des cundizions sore ditis si puedin zontâ ancje altris, sedi de bande furlane che de bande taliane, dutis chês indicadis sore. Chi la cundizion e sta tal scrivi une peraule interie o un toc di peraule o di frase (in chescj ultins câs tra doi asteriscs, p.e.: *par* o *par plas*) intes categoriis de fraseologjie o te categorie de definizion par che la ricercje e meti fûr i lemis che a contegnin chês peraulis (scritis interiis) e chei tocs di frase dentri te categorie indicade.
Se no si sielç nissune cundizion sot di chestis categoriis, si intint che la liste des peraulis e presentarà peraulis di dutis lis categoriis no indicadis, cence cundizions.
Cundizions di ricercje tal Vocabolari di base
Cuant che si met ancje la opzion Voc. di base si intint che il leme al à di jessi cirût dome tal vocabolari di base; ven a stâi la marcje di ûs dal leme e à di jessi FO o ÛA o DA.
Cundizion di ricercje esclusive
E je la ricercje che e da dome i lemis cu la marcje di ûs sielzude. Cheste cundizion di ricercje no si pues cumbinâ cu lis opzion pe ricercje jerarchiche e pe ricercje tal vocabolari di base.
Cundizion di ricercje jerarchiche
E je la ricercje che e da i lemis de marcje sielzude injù. Par esempli se si sielç la marcje CO, si varan tai risultâts i lemis cun marcje CO, ÛB e FÛ. Cheste cundizion di ricercje no si pues cumbinâ cu la ricercje esclusive.
Cundizions di marcje di ûs, di categoriis gramaticâls, di cjamp e di modalitât e contest
A son cinc i gjenars di categoriis che si presentin elencadis in ordin alfabetic in cuatri colonis.
Clicant tal cuadrelut dongje di une indicazion si ative la sielte de categorie di chel gjenar. Si puedin sielzi une o plui categoriis. Te liste a vignaran fûr dome i lemis che a jentrin tes categoriis sielzudis di chel gjenar.
Se no si sielç nissune categorie di un dai cuatri gjenars, si intint che la liste dai lemis e presentarà peraulis di dutis lis categoriis di chel gjenar.


text:
Sostegno per la famiglia
Azioni e attività
La Regjon e sosten lis fameis favorint il disvilup di rêts familiârs plui amplis pe permanence in cjase de persone anziane, e curant iniziativis di informazion e di formazion pai familiârs.
Al è atîf il Program regjonâl SiConTe par dâ orientament in teme di conciliazion tra timps di vore e timps dedicâts ae cure dai familiârs, che si disvilupe in sportei atîfs sul teritori in colaborazion cui servizis al lavôr regjonâi.
A van indevant ancje intal 2018 lis ativitâts dal Program regjonâl SiConTe che, te volontât di promovi la permanence des feminis intal mont dal lavôr, si propon di dâ orientament e poie in teme di conciliazion tra timps di vore e timps dedicâts ae cure dai familiârs.
La estension dal periodi di ativitât lavorative si riflet di fat sul dopli – e cualchi volte tripli – rûl che lis personis, e soredut lis feminis, a àn dentri des rêts familiârs (lavoradoris, maris, nonis, assistentis di personis anzianis). SiConTe, che si disvilupe midiant di sportei atîfs sul teritori in colaborazion cui servizis al lavôr regjonâi, al ufrìs un servizi di analisi des dibisugnis e di acompagnament inte ricercje di soluzions personalizadis e 'su misure', includût il supuart te sielte eventuâl di vê il jutori di colaboradôrs o colaboradoris familiârs.
Par vê plui informazions:
Il Servizi di assistence domiciliâr e il Fonts pe Autonomie Pussibile a supuartin lis fameis e lis personis anzianis intal contest domiciliâr il plui a lunc pussibil.
L'Aministradôr di Sostegn e i Servizis di teleassistence e di telesocors domiciliâr a jentrin intal cuadri des iniziativis di jutori aes fameis realizadis in sinergjie cui Ambits distretuâi, pe fruizion otimâl dai servizis ae domiciliaritât.
Par vê plui informazions:
L'associazionisim familiâr al è promovût midiant de individuazion e dal finanziament di progjets indreçâts a favorî la autoorganizazion di servizis a supuart dai compits familiârs, educatîfs e di cure, e a promovi la rêt di scambi sociâl tra lis fameis. In particolâr, si favorissin progjets cun ativitâts che a tocjin il scambi e la relazion fra gjenerazions, e progjets sperimentâi proponûts di associazions e rêts di fameis impegnadis te assistence.
Par vê plui informazions: